
A KÖNYV TÖRTÉNETE 


1. A KÖNYV KORSZAKAI 


Ha a ,könyv" szót hallod, ugyebár a nyomtatott 
könyvre gondolsz? Tára minden tudásnak, melyet az 
emberiség hosszú élete folyamán felhalmozott. Fogla- 
latja minden tételnek, törvénynek, rendeletnek, mely a 
közéletet ma vagy a múltban szabályozta. A legrégibb 
írók, épúgy mint a legújabbak, nyomtatott kiadásokban 
állnak rendelkezésedre. így van ez közel ötszáz esztendő 
óta. 

De ötszáz esztendő még csak egy tizedrésze sem a 
könyv sokezeréves múltjának. Elámulsz, ha nézed, mily 
roppant örökséget adott át a nyomtatványnak a régibb 
korok másfajta könyve. 

Az egész középkoron át a codex a ,könyv". Az Új- 
testamentum s mindazok a művek, melyeken a keresz! 
ténység felépült, a mai nemzetek krónikái, ősi törvényei 
s a ma élő nyelvek legrégibb irodalmi emlékei mind az ő 
köntösében jelentek meg. Hitünk, nyelvünk s nemzeti 
szellemünk a kódexirodalomban bontakozott ki. 

A klasszikus ókorban ,könyv"? alatt a tekercset ér 
tették. Az ő alakjában látott napvilágot humanisztikus 
műveltségünk szülője: a görög és latin remekírók iro- 
dalma. 

De ez is csak leszármazottja egy még régibb művelt 
ségnek. A babyloni agyagtáblákra jegyzett legendák" 
ban megtaláljuk a későbbi görög mythológia kereteit és 
ősmotívumait, de a zsidó ótestamentomi hit magvát a 
világ teremtéséről meg a vízözönről, sőt még a kérész- 
ténység szentháromságtanának alapvonalait is. Az agyag- 

táblákon alakul ki a társadalmi és állami élet írásos szer- 
vezete, a törvények magyarázata, a hiteles oklevélkiállí- 
tás szokása, a mértékegységek szabályozása, a naptár; 
megindul az egyes tudományágak művelése: a theológia, 
a csillagászat, a mathematika, az orvostudomány s az 
irodalmi szövegeket kísérő nyelvészet. 

Még tovább hátrább a múltban útjelzőként őskori 
falfeliratok állnak; a  történelemelőtti idők ismeretlen 
messziségébe mutatnak, abba a korba, melyben a könyv 
előfeltétele, az írás keletkezett. 

Mielőtt az emberek írtak, gondolataik, tapasztalataik, 
felfedezéseik tömege velük együtt szállt a sírba s minden 
nemzedéknek mindent újra elölről kellett kezdenie. Az 
írás, megőrizvén a múlt megismeréseit, lehetővé tette, 
hogy az új nemzedékek a régiek tudását örököljék 
s vívmányait tovább fejlesszék. Míg azelőtt minden 
haladás csak az egyesek megbízhatatlan — emléke 
zótehetségén múlt, most az írás lett az egész emberiség 
emlékezőképessége. Amit leírtak, eljutott messzi  vidé- 
kékre s megmaradt a jövő számára. Egymástól távoleső, 
egymásnak idegen emberek lelkei találkoztak a sorok- 
ban s az írásjeleken át a töprengő agyvelők hatni kezd- 
tek egymásra. Az elvetett gondolat, a továbbított is- 
méret egyre szélesebb körökbe hullámzott el. Századról 
századra, ezredről ezredre szállítja tovább a könyv az 
emberiség egyre dagadóbb, egyre átfogóbb s egyre mé- 
lyebbreható tudását, mely, mint valami hatalmas folyam, 
a mérhetetlen múlt messzeségében fakadó kis forrásokból 
eredt útnak. Ez a hatalmas folyam a kultúra: kapcsolat 
a múlttal, egyetemes érvényesítése a múlt  tapaszta- 
latainak. 

A könyvnek története kezdettől mindig két főalkotó 
eleme volt: a szöveget rögzítő írás és az írásra alkalmas 
anyag. A könyv e kettőnek a találkozása. Ez a találko- 
zás a történelem folyamán mindig más és más volt: vál: 
tozott az anyag s változott az írás; az anyaggal együtt 

változott az alak meg az eljárás, mely az írást az anyagra 
vetítette. Maga az írás is az anyag természetéhez alkal- 
mazkodott. Ezért a könyv történetét az anyag osztja 
korszakokra. 

Először az írásnak kellett megérnie. Már a kőkor- 
szak embere küzködött jeleivel, hogy gondolatokat, meg- 
figyeléseket, események hírét vagy emlékét, jogi meg- 
állapodásokat s hasonlókat a távollevőkkel, vagy utódai- 
val közölhessen. Az anyag akkor látszólag még nem volt 
fontos. Falfelületek, kő, fa, csont magától kínálkozott. 
De a feliratos emlékek még nem könyvek. 

A fejlődés a valódi könyv felé ott kezdődik, mikor 
a szöveg levált a falról s kisebb alakú könnyebb anyagon 
hordozhatóvá vált. A mozdulatlan falfeliratot csak az 
olvashatta, akit útja arra vitt. Hogy a szöveg terjedhes- 
sen, messzi vidékekre juthasson, hordozhatónak kellett 
lennie. Nem az olvasónak kellett eljönnie őhozzá, ő 
maga igyekezett az olvasóhoz. így merült fel az anyag 
és alak problémája. 

Eleinte merev anyagokból készült a könyv: fatáb- 
lákra meg agyagtéglákra írtak s ezeket gyűrűkkel vagy 
kötelékekkel összekapcsolták. A hosszabb irodalmi mun- 
kák egész sor táblát követeltek. Az efajta könyv súlyos 
volt, meg sok helyet foglalt, az ember bajosan vihetett 
magával útiolvasmányt. Me Ti, a vándorló kínai fib- 
zófus, országról országra három kocsival megrakott 
bambuszkötegkönyvvel utazott. A könyv ilyen helyfog- 
lalása határt szabott az irodalom terjedelmének. Baby 
loniában és Asszíriában az agyagtéglákra rótt irodalom 
hatalmas könyvtárépületeket töltött meg, — ma ugyan- 
ezek az ékírásos szövegek nyomtatott  papírkötetekben 
egyetlen állványon férnek el. Az anyag merevsége az 
írást is merevvé tette, az egyenkint vésett jelek közt 
esett hibák javítása is körülményes dolog volt, sőt a 
szöveget lerögzítő eljárás magának a nyelvi kifejezésnek 
a könnyűséget is bénította. 

A merev anyagok tehát alsóbbrendüek a következő 
korszakok simulékony anyagához: a könnyű  papyrusz- 
hoz, az erős pergamenhez s az olcsó papírhoz képest. 

A könyv alakja az anyag természetétől függ. A 
merev anyagú könyvek alakja a tábla volt. A három 
simulékony közt a papyruszt nem volt tanácsos össze- 
hajtogatni, mert rostjai megtörhetnek; de jól hajlítható, 
göngyölhető s e tulajdonsága miatt természetes könyv 
alakja a tekercs. Mivel vízszintes rostú felületén époly 
könnyedén, folyékonyan lehetett írni, mint a pergame- 
nen vagy a jobbfajta papíron, a merev anyagok hieroglif- 
és ékírásával szemben a papyruszon megszületett a betű- 
írás. Az olcsó, gyorsan nagy mennyiségben előállítható 
anyagon kevés térén terjedelmes írásművek fértek el s 
ez a körülmény megteremtette az antik irodalmat. A 
homéroszi eposzokat az énekesek ajkáról menthetetlenül 
elnyelte volna az idő, ha a feljegyzésükre alkalmas 
anyag a papyruszban nem adódott volna. De nagy 
hátránya, hogy a gyártása helyhez -— Egyiptomhoz — 
volt kötve. Mikor a római császárság-korabeli zavarok 
idején az egyiptomi kivitel akadozni kezdett, kiszorítja 
a bárhol előállítható pergamen. 

A tekercsnek csak egyik oldalára írtak, mert a hátsó 
oldalán függőleges rostú papyruszon a toll botorkált. A 
mindkét oldalán egyformán sima pergamennél azonban 
a tekercsalak nem lett volna gazdaságos. Íveit tehát 
összehajtogatták s létrejött a könyv mai rétalakja. A 
kétoldalas írás az írásterjedelmet "megnövelte; egyetlen 
pergamenkötetben egész sor  papyrusztekercs szövege 
fért el. A kódex alakja is térnyerőbb; a könyvespolcra 
húszszor-harmincszor annyi szöveget állíthatok  perga- 
menkötetekben, mint amennyi a tokjaikban heverő, vagy 
edényekbe dugott tekercsekre fért. 

Csakhogy a pergamen drága volt s a növekvő kői- 
szükséglet számára nem lehetett eleget előteremteni 
Egyetlen bibliakézirat másolására egy egész,  juhnyáj, 

száz, kétszáz bárány bőre kelt el. A pergamennel a 
könyv nem fejlődhetett volna kulturális tömegcikké. Az 
írnivaló mindig több lett, a könyvek áradata egyre nőtt 
s a fejlődés megakad, ha a középkor vége felé a perga- 
ment fel nem váltja az olcsó, bőségben gyártható papír. 
Ezzel nemcsak az anyag elapadásának veszélye hárult 
el, hanem a tömeges könyvgyártás — a könyvnyomtatás 
- gazdasági és technikai előfeltétele is adódott. A 
könyvnyomtatás a célját, a könyv gyors és nagy pél 
dányszámban való terjesztését, papír nélkül nem tudta 
volna elérni. "Végeredményben a papírtermelés  korlát- 
lansága tette lehetővé az általános népművelést s ezáltal 
ledöntötte az értelmi válaszfalat egy művelt kisebbség 
s a szellemileg elhanyagolt többség közt. 

A nyomdászattal nagyot fordul a könyv története. 
Az ókorban s a középkorban egyenkint, kézimásolással 
sokszorosították a szöveget. Ez, a másoló megbízhatósága 
szerint, minden egyes leiratban változott. Az írnok hol 
rosszul olvasott, hol tévesen értette s helytelenül javí- 
totta a lemásolandó szöveget, hol meg a maga írásában 
ejtett hibát. Nincs két kézirat, mely ugyanabban a szö- 
végben, ha csak csekélységekben is, el nem térne egy 
mástól. Ezzel szemben a nyomdászat gépies sokszorosító 
módja egyszerre nagy példányszámban teljesen egyező 
szövegeket adott ki. De nemcsak állandósította a szö- 
veget, hanem sokszorosan több emberhez is juttatta s 
lényegesen gyorsabban, mint a kézimásolás. Az új is- 
meretek, felfedezések, találmányok gyors közlésével ő 
vezényelte kultúránk lendületes iramát. 

A könyv a nyilvánosságnak szól s ez már külsejében 
is kifejezésre jut. Más ruhában jár, mint a házihasz- 
nálatra szánt írásmű. Az ékírásos táblákon kezdve a 
középkor végéig a könyvírás mindig más volt, mint a 
hivatalok vagy magánosok folyóírása; ma a nyomdabetű 
áll szemben amazok kéz- és gépírásával. S a fogalmaz- 
ványoknak meg egyéb magántermészetű  feljegyzések- 


8 


nek nemcsak írása, hanem anyaga is gyakorta különbö- 
zött attól, amellyel a kiadás élt. Az ókori cseréptöre- 
dékre (osztrakonra) az utcán felszedett kaviccsal kar- 
coltak futólagos jegyzeteket, az  előkelőbbek  ércirónnal 
noteszként egymáshoz kapcsolt viasztáblákra írtak s az 
iskolásgyermekek meg a kereskedők máig fehér krétával 
fekete táblácskán végzik számításaikat. 

Minden korszakban megesett, hogy nemcsak a nyil- 
vánosság elé nem kerülő iratokhoz, hanem kivételesen 
könyvek kiállításához is a rendestől eltérő anyagokat vá- 
lasztottak, mint ahogy elvétve ma is nyomatnak köny 
vet pergamenre vagy selyemre. Voltak vidékek, hol a 
másutt általánosan használt anyagnak nem volt talaja 
A papyruszhoz nem jutó régi Kína könyve a selyem- 
tekercs, Indiában pedig négyszögletes szalagokra vágott 
pálmalevelekre írtak utóbb kötegekbe fűzött könyveket. 

A korszakokat nem lehet élesen körülhatárolni. Nem 
lehet mondani, hogy a könyv ilyen, meg ilyen alakja 
akkor,meg akkor keletkezett s ekkor meg ekkor szűnt 
meg. Az asszir-babylon agyagtábla s az egyiptomi papi- 
rusztekercs sokáig kortársa volt egymásnak. Mikor az 
egyik forma győzött, a régibb még sokáig élt az új mel- 
lett. A  pergamenkódex Krisztus születése után három 
századon át versengett a papyrusztekerccsel, míg a ne- 
gyedikben végül diadalmaskodott fölötte. A középkor 
végén nemcsak drága pergamen-, hanem olcsó  papír- 
kódexeket is másoltak. S Gutenberg előtt is nyomtak 
könyveket s Gutenberg után is írtak pergamenkódexe- 
ket. Minden korszak elején és végén mutatkozik az in- 
gadozás, s mégis, ha áttekintjük a könyv hosszú mené- 
tének útvonalát: a fejlődés irányát a merev táblakönyv- 
től a papyrusztekercsen s pergamenkódexen át a papír- 
nyomtatványig egyenesnek látjuk. A szövegközlés szé- 
lesebbkörű s gyorsabb módja mindig győzött a szüűkebb- 
körű s lassúbb fölött, a célravezetőbb eljárás a kezdet- 
legesebb fölött. 


2. A KÖNYV TÖRTÉNETÉNEK NINCSEN 
KEZDETE 


Ha volna is rá időnk s lehetőségünk, hiába járnók 
végig a világ múzeumait, hiába tanulmányoznók ott a 
legrégiesebbnek látszó írásokat s az írásra szolgáló anya- 
gokat, nem tudnók megmondani, melyik köztük a leg- 
régibb? A múltba visszamenet eljutunk egy bizonyos 
határig, melynél a tudás megáll. Az írásjeleket nem le- 
het többé értelmezni, a szöveg hétpecsétes titok, követ- 
kezésként a kort sem lehet meghatározni s az emlékek 
időbeli egymásutánját sem lehet megállapítani. A leg- 
régibb sumér hieroglifes köőtáblácskákat a tudósok még 
el tudják olvasni, de azt már bajos eldönteni, hogy hat- 
vagy hétezerévesek-e, mert az idő e rettentő távlatába 
már csak évezrednyi körülbelüliséggel látunk. Az olvas- 
hatóság határán túl az emlékek meghatározhatatlan tö- 
mege mered. Látszatra írások, de ki tudja ezt határo- 
zottan állítani, mikor nem olvashatja őket? Értetlenül 
nézzük a kőkorszakbeli karcolatokat s fejcsóválva ol- 
vassuk az atlantiszhivő Hermann Wirth (Der Aufgang 
der Menschheit, I. Bd., Jena, 1928) fejtegetéseit a grön- 
landi — partvidék harmincezeréves írásmaradványairól. 
Csak annyi kétségtelen, hogy, miként az idő a végtelen 
múltból, úgy árad elő történelemelőtti idők  homályá- 
ból a kultúra, ismeretlen eredetű nyelvi, vallási, társa- 
dalmi, ipari hagyományokkal, bölcseleti és természeti 
szemlélettel, ősi szokások emlékeivel, legendák meg ba- 
bonák örökségével, az írás használatával s ritmikus meg 
prózai feljegyzésekkel. 

Ha ki is választjuk az ismert szövegek közül a né- 
zetünk szerint legrégibbeket, megint csak azt látjuk, 
hogy egyik sem származik a kezdetek korából, hanem, 
átszőve egy még régibb állapot emlékeivel, mindegyik 
már magasabb fejlődési fokot ért gyakorlat eredménye. 
A megfejtett hieroglifrendszerek közt a három legrégibb, 

a sumér, az egyiptomi meg a kínai, még a legrégibb 
példányokon is régen túl volt azon az állapoton, mikor 
a mondanivalót, amennyiben egyáltalán lehetett, egy 
szerűen lerajzolták. Bár szövegüket apró  képecskékkel 
fejezik ki, mégsem igazi képírás egyikük sem, a képecs- 
kék már nem jelentik azt, amit ábrázolnak s nemcsak 
átvitt értelmű fogalmakat, hanem már hangokat, egy 
tagú szavakat s szótagokat is jelölnek. E kevert fokú, 
részint fogalmi, részint fonetikai jelek tömegét bonyolító 
írásrendszerek csak igen hosszú, ma már emléktelen fej- 
lődés eredményei lehettek. 

Ugyanígy vagyunk az írásra szolgáló anyagokkal. A 
sumér kőtáblácskák hierogliféinek szögletes rajza nem 
az akadálytalanul véshető kövön válhatott megszokottá, 
hanem már előbb, a fa rostos felületén, melyen az aka- 
dozó kés alatt a görbe vonal szögletessé tört. Emiatt, de 
sok más ok miatt is, a tudósok azt hiszik, hogy a könyv 
legrégibb anyaga a fa volt. 

De nem kétesértékű szellemidézés-e, ha az őskor fa- 
könyvét emlegetjük? Hiszen példány nem maradt belőle, 
közvetlen vizsgálódás alapján nem beszélhetünk róla. A 
fa elkorhadt,  elrothadt,  elporlott,  szétbomlasztotta a 
nedvesség, a föld, az idő. Testének nyoma veszett, csak 
a szelleme jár haza. Szellemként tűnik fel néhány régi 
szó etymologiai hátterében. A görög Biblion, a latin 
Liber: eredetileg faháncs, később könyv; a gót Bóka, az 
angolszász Boc s ezekből a német Buch, az angol Book: 
könyv, de eredetileg bükkfa. Átsuhan néhány régi hős- 
költemény mellékesen odavetett kifejezésén. A két ho- 
méroszi eposzban egyetlen egyszer (Iliász, VI. 168.) 
esik említés írásról, mikor Bellerophon két összehajtott 
fenyőfatáblára rótt levelet visz Lykia királyának. Még 
az Eddában és a Heliandban is megelevenedik egyegy 
pillanatra a fakönyv hagyománya. 

Némi szemléltető fogalmat adhat róla kínai kora- 
ókori rokona, a  bambuszkötegkönyv, melynek  marad- 


11 


ványaira újabb turkesztáni kutatások közben bukkantak. 
Vizsgálata rávilágított arra a meglepő összefüggésre, 
mely a modern kínai könyv és az egykori kötegkönyv 
közt van. A régi kínaiak keskeny bambuszszeletekre 
karcolták írásjeleiket, késsel, felülről lefelé, mindegyikre 
egy függőleges oszlopot, még pedig a lemeznek mindig 
csak egyik oldalára, üresen hagyva a másikat, nehogy 
sorrendi zavarok támadjanak; az egymáshoz tartozó le- 
mezeket, melyek hosszabb szöveg esetén tekintélyes sú- 
mot értek el, összekötötték. A velejéig konzervatív 
kínai még ma is függőlegesen, felülről lefelé ír, a kínai 
nyomdász a szöveget a papírnak csak egyik oldalára 
nyomja, üresen hagyva a másikat, a fellapozott könyv 
pedig, jobbról balra egymás mellett függőleges elválasztó 
vonalak közt álló soroszlopaival, az olvasásra szettére- 
getett lemezekre emlékeztet. Még a ,könyv"? jelölésére 
szolgáló kínai hieroglif is az ősi bambuszkötegkönyvet 
ábrázolja évezredek óta. 

így maradt a modern kínai könyv beszédes emléke 
a hajdankori kötegkönyvnek. 


3. AZ AGYAGTÁBLÁK 


A sumerok egykori hazájában, Délmezopotámia allu- 
viumos síkságán sohasem nőttek erdők és sohasem emel: 
kedtek sziklák. A fából meg kőből még építőanyagra 
sem telt, a házakat téglából építették s a föld agyagja- 
ból nemcsak az építőanyagot, hanem az írásra szolgáló 
anyagot is merítették. A sumerok örökösei, a babylonok 
is ezt használták s az ő példájukra asszír szomszédaik is. 
Olcsósága meg könnyű kezelhetősége bizonyára hozzá- 
járult e három nép nagy íráskedvéhez. 

Az agyagtáblák kicsinyek, átlagban egy mai nyolcad- 
rétű könyv magasságát és szélességét közelítik meg. Az 
írást hegyezett nádpálcikával karcolták rájuk, mikor az 
agyag még puha és nedves volt. A teleírt táblákat be- 

tették a kemencébe s keményre égették. Egyszerűbb 
hétköznapi használatra szánt feljegyzéseknél s levelek- 
nél ez nem volt szükséges, az agyag magától is megszá- 
radt, de égetés nélkül egy idő múlva elporladt. 

Az anyag az írás külső alakulására mindenkor döntő 
befolyást gyakorolt s ezt a legvilágosabban éppen az 
agyagtáblákon lehet megfigyelni. A hieroglif es képraj- 
zolás helyet is, időt is pazarolt, a kicsiny tábla viszont 
takarékos írást kívánt, azonkívül ezek a népek sokat 
szerettek írni s aki sokat ír, gyorsan akar írni. Gyorsan 
is szántott végig a nádszilánk a puha agyagon, a hieroglif 
rajzának hajlott vonalait rövid, álló, fekvő s ferde egye 
nesekkel pótolva, melyek a szilánknak az agyagba való 
nyomulásakor  kezdőrészükben  ékszerűen  megvastagod- 
tak. így lett a hieroglifírásból futólagos vonalas ékírás, 
mely az eredeti képeket eleinte éppen csak jelezte s ké- 
sőbb egészen elfelejtette. Apró írás, sűrű sorok, a mai 
tudósok bizony sokszor csak  nagyítóüveggel  tanulmá- 
nyozhatják őket. 

A hieroglif es sorvezetés is megváltozott. A puha 
agyagnál vigyázni kellett, hogy az írás haladtával a ná- 
dat vezető kéz a már leírt részt el ne mázolja. Ez a 
régimódi jobbról-balra haladó függőleges hasábok kar- 
colása közben okvetlenül bekövetkezett volna. Úgy ír- 
tak hát, ahogy mi szoktunk: vízszintes sorokban s balról 
jobbra. Ha aztán az olvasó a táblát félig megfordította, 
az oszlopok megint úgy álltak rajta, mint régen s ősi 
szokás szerint felülről lefelé olvashatott s az oszlopokat 
jobbról balra futotta végig. A gyakorlat következtében 
azonban megszokták a vízszintes olvasást is s a táblát 
ugyanolyan helyzetben tartották, amilyenben írtak rá, 
Igaz, így a jelek nem álltak, hanem feküdtek. De ez 
akkor már mindegy volt, hiszen a képszerűség tudata 
már nem élt sem az íróban, sem az olvasóban. 

Az agyagtábla egyszerű elkészítésének, kezelésének 
meg égetésének módja háromezer éven át mit sem vál- 

tozott. S amilyen változatlan a táblák kiállítása, époly 
változatlan a rájuk jegyzett irodalom is. Van szöveg, 
melynek két másolata közt több mint ezer esztendő telt 
el s a két leirat mégis jelről jelre egyezik. A másolók 
ugyanolyan gonddal jártak el, mint mi, ha régi nyelv- 
emlékeket vagy ókori klasszikusokat adunk ki. Ha a 
másolás alapjául szolgáló mintán téglaszilánkok lemállása 
folytán egykét szó letörött vagy olvashatatlanná vált, a 
másoló ezt lelkiismeretesen megjegyezte. A másolat vé- 
gére pedig odaírta, hogy a szöveg az eredetivel meg- 
egyezik, azzal összehasonlíttatott s a másolási hibák ki- 
javíttattak. Ez úgy történt, hogy a friss másolaton a 
hibás helyet a még nem égetett agyagon elkenték s he- 
lyére a helyes jeleket karcolták. 

A hosszabb szövegek több táblát töltöttek meg s eze- 
ken  egymáshoztartozásuk jeléül feltüntették az első 
tábla címethelyettesítő kezdőszavát, az egymásutánt pedig 
a táblák számozásával jelölték s azonkívül a szöveget be- 
nem fejező táblák utolsó sora alá odaírták a folytatólagos 
tábla kezdőszavait is, amint azt később a levélvégeken a 
középkori kódexmásoló vagy ősnyomdász is csinálta. 

Csak a mű volt fontos, az egyén, aki alkotta név- 
telen s ismeretlen maradt. Egyetlen tábla sem árulja el 
a ráírt költemény vagy  értekezés-szerzőjét. Legföljebb 
a másoló nevezi meg magát alkalmasint, záradékban, 
kérve Nabot, az írás istenét, hogy az ebben vagy abban 
a templomban őrzött szöveg lemásolását s a másolat gon- 
dosságát tudja be érdemül s adjon neki lelki üdvöt érte. 

A templomokhoz tartozó levéltár-könyvtárak (s ilyen 
minden városban volt) válogatás és különbségtevés nél- 
kül gyűjtöttek minden könyvszerű és levéltári szöveget. 
A századok, sőt évezredek folyamán óriási anyag gyűlt 
bennük össze: a gazdag egyházi uradalmak üzleti iratai, 
adólajstromok, házassági szerződések, bírói ítéletek, tanú- 
vallomások, magánlevelek, az iskolai oktatásban hasz- 
nált irodalmi szövegek, vers meg próza, az egyházi szol- 

gálát liturgiái, tudományos értekezések vallási,  csillagá- 
szati, matematikai, mezőgazdasági meg jogi kérdésekről, 
de ezenfelül bőven ráolvasások, varázsigék s a néphitben 
máig burjánzó babonák gyűjteményei. Ilyen kincseket 
gyűjtött a Krisztus előtti harmadik évezred óta a níp- 
puri levéltár is, melynek eddig kiásott nyolcvan termé- 
ből 53.000 agyagtáblát emeltek ki. 

Assurbanipal (Kr. e. 669-626) ninivei  könyvtárá- 
nak is csak egy harmadát tárták fel s 22.000 tábláját a 
British Múzeumban őrzik, ö volt a legtanultabb asszír 
király, sok nyelvet tudott, jártas volt a csillagászatban, 
a titokzatos ómenismeretben, s hivalkodott, hogy a víz- 
özönelőtti időkből származó írásokat is el tudja olvasni. 

Az egész asszir-babylon irodalmat akarta összegyűj- 
teni s tervszerűen másoltatta a baby lőni templomi levél- 
tárakban őrzött táblákat. Tisztviselőinek részletes  uta- 
sításokat küldött, hogy miként kutassák fel s másolják 
a régi szövegeket. A könyvtára számára készült s külö- 
nös gonddal égetett táblákra pecséttel rányomatta ex- 
librisét:; . , Assurbanipalnak, a mindenség királyának  tu- 
lajdona." A hosszabb művek táblasorozatához zárótáb- 
Ián tartalomjegyzéket készíttetett, mely felsorolta a táb- 
lák sorrendjét kezdőszavaik szerint. A záradékok a sorok 
számát is feltüntették, mert Assurbanipal másolóit so- 
ronkint fizette. A törmelék közt talált feliratok arról 
tanúskodnak, hogy a táblák tartalmi elrendezésben, sza- 
kok szerint voltak elraktározva. 

Ninivén beteljesült az  ótestamentomi próféta ször- 
nyű jóslata, a médek Kr. e. 606-ban földig rombolták 
s Babylon dicsőségének is retterieteTvéget vetett Darius 
perzsa király. Ezzel az ékírás s az agyagtábla több- 
ezeréves korszaka véget ért: Xenophon kétszáz évvel 
később hadával elvonult Ninive romjai fölött, de már 
sejtelme sem volt róla, hogy egy egykor ragyogó művelt- 
ség temetőjében jár. Sok század telt el, pásztorok s 
utasok néha-néha találtak egy-egy  agyagtáblatöredéket, 

televésve különös jelekkel, melyeket senki sem tudott 
megmagyarázni. A múlt tengerfenekére sülyedt  váro- 
sokról csak az 1840-es években megindult ásatások nyo- 
mán szerzett ámulva értesülést a késő utókor. 


4. A PAPTRUSZTEKERCS 


A papyruszkönyv is olyan időből származik, melyre 
a történelem már nem tud visszaemlékezni. Egy ősrégi 
egyiptomi hieroglif átkötött papyrusztekercset ábrázol s 
papyrusztöredékek a legrégibb egyiptomi dinasztiák ide- 
jéből maradtak fenn. Miként Babylonia földje agyagából, 
Kína bambuszerdeiből, India pálmaligeteiből, úgy Egyip- 
tom is sajátos honi terményéből, a Nilus árterületének 
mocsárkásájából nyerte könyve anyagát. A két-három 
méter magasságba törő papyruszkása virágából főzeléket 
főztek, háromszögű  szárából botot meg  vitorlarudat 
vágtak, beléből ruhaszövetet, cipőtalpat, koporsófalat s 
írópapyruszt gyártottak. A szárból kihámozott puha 
belet hosszában vékony szeletekre vágták, a szeleteket 
nedves deszkán párhuzamosan egymás mellé fektették, 
rájuk keresztben egy ugyanilyen másik réteget raktak, 
leöntötték  nilusvízzel, mire a kettős réteg összeolvas 
péppé, azt préselték, szárították, száradtan mégegyszei 
lemángorolták, firnisszel kenegették (hogy az írás szét ne 
folyjon), végül a széleket egyenesre vágták. A haszná- 
latra kész, négyzetben átlag 20 centiméter terjedelmű 
papyruszleveleken az egyik (,rekto") oldalon a rostok 
vízszintesen, a másik (, verzo-") oldalon pedig függőle- 
gesen futottak. Mivel az írónád hegye a függőleges 
rostokban könnyen megakadt s a tinta szétíröccsent, 
csak a rektooldalt szánták írásra s ezt gyártás közben 
gondosabban simították, mint a verzót. A sima hajlé- 
kony leveleket egymáshoz ragasztották s az így keletke- 
zett sokméter hosszú szalag, mint manapság a nyomda- 
papír, bálokba hengerelve került a kereskedelembe. Ki- 

csibén, a vevőadta méretek szerint, a bálból levágott 
tekercsekben árulták. 

Óegyiptomi képeken látjuk, mint ül az írnok ke- 
resztbe vetett lábbal a földön s ír a térdén tartott író- 
deszka fölött. Ferdére hegyezett vékony nádszállal veti 
egyiptomi szokás szerint jobbról balfelé haladó írásjeleit. 
Füle mögé tartaléknádszálat dugott, keskeny, fából ké- 
szült írópalettáján két kis mélyedésben vörös meg fekete 
színeit őrzi, ecsetjét apró bögrécskébe mártogatja. Tin- 
tája enyves vízben feloldott lámpakorom, mely a papy- 
ruszleleteken fényes ragyogását a mai napig megtartotta. 
Más képen a paletta helyett a vállról lelógó írószertartót 
visel, benne a nádszálak, a tintásüvegek s a színeket tar- 
talmazó zacskók. Az egyiptomi, aki annyira kedvelte az 
élénk színeket, szerette a szöveg kiemelkedőbb szavait 
növényi anyagokból készült pirostintával írni. 

S ókori szobrokon látjuk az olvasót, amint göngyöl- 
getve olvassa tekercsét. Mindig csak egy-két hasáb állt 
szabadon a szeme előtt, míg a már olvasottakat s a még 
olvasandókat egyrészt a jobb, másrészt a bal kezében 
göngyölve takart tekercsfelek rejtegették. A hasábok a 
tekercs védettebb, a göngyölítésnél befelé kerülő rektó- 
ján álltak hosszában egymás mellett, mint valami karcsú 
oszlopsor, felül-alúl elegendő margót s egymás közt is 
egy-két ujjnyi üres helyet hagyva. Miután az egyipto- 
miak a mi írásirányunkkal ellenkezően írtak, tekercseik 
hasábjai is a mi olvasóirányunkhoz képest hátulról visz- 
szafelé sorakoztak. Az írásjelek szakadatlanul követték 
egymást, sehol sem látni, hol végződik az egyik s hol 
kezdődik a másik szó, vagy hol végződik s kezdődik a 
mondat. 

A papyrusz, Egyiptom legfontosabb kiviteli cikke, 
meghódította a  földközitengermelléki összes országokat. 
Az egész görög-latin irodalomnak ő lett hordozója. 

Az egyiptomi tekercsek azonban lényegesen külön- 
böztek a görög ée latin tekercsektől. Virágzási koruk 

jóval régibb; az egyiptomi dinasztiák évezredes uralmá- 
nak idejére esik. A görög tekercsek nagy korszaka csak 
akkor kezdődött, mikor a görög Ptolemaeusok kerültek 
a faráók trónjára, a latinoké pedig akkor, mikor Caesar 
kerítette hatalmába Egyiptomot. 

A görög és latin tekercsek írása, hasábsorrendje s 
göngyölítése, szemben az egyiptomiakkal, a mi balról 
jobbfelé futó irányunkban haladt. A görögök sem külö- 
nítették ugyan el a szavakat s mondatokat, az olvasást 
azonban megkönnyítették a hangsúlyt jelző ékezetekkel 
s a szókezdő magánhangzók fölé írt hehezetes jelekkel. 
A latinok viszont a szavakat etruszk szokás szerint pon- 
tokkal különítették el. A szöveg szakaszait, a gondolat- 
meneteket, mindketten sorkihagyással választották cl s 
közéjük, az új szakasz kezdőszava fölé, a , paragraphos"- 
nak nevezett gondolatjelet írták. 

Az egyiptomi tekercsek sokkal díszesebbek a görö- 
göknél s latinoknál. A szebb példányokon a hasábok 
fölött több méter hosszában tarka képszalag fut el s a 
hasábközökben is folytatódik a finom  árnyalatokban 
színezett s misztikus hangulattal telített illusztráció. A 
szövegeket a papok másolták, pénzért, díszeseket a gaz- 
dagok számára s ezeket a tekercs homlokán végigfutó 
figurális  frízzel ékesítették, egyszerűeket a szegények 
számára, egy-egy képecskével a fejezet élén, vagy egé- 
szen olcsó példányokat minden kép nélkül. Az írnok és 
az illusztrátor rendesen két személy volt. 

A görög tekercsek sokkal szerényebbek, az illusztrá- 
ció ritkaság bennük. De mióta a  Ptolemaeusok-alapí- 
totta alexandriai könyvtár mintát adott rá s mióta e 
könyvtár tekercsei példaképei lettek a görög és latin 
tekercsmásolóknak, — jólesően áttekinthető arányosság 
uralkodott bennük. Alexandria divatba hozta az átlag 
6-8 — méter hosszú  hengerében  egykézzel  átfogható 
könnyű kistekercset, mely nem volt úgy kitéve a szaka- 
dás és rongálás veszélyének, mint az  alexandriaelőtti 

nagytekercs. A hosszú művek szövegét több  tekercsre 
osztották. A régi nagytekercs korában például Hero- 
dotos munkája nem volt részekre osztva, hanem — a 
másoló kínjára, az olvasó bosszúságára — egy 40-50 
méter hosszú rakoncátlan bálba szorult s a másolás alatt, 
olvasás közben s méginkább olvasás után, mikor az egé- 
szet vissza kellett göngyölni, hogy kezdete ismét a bal- 
oldalra jusson, elejével a földön kígyózott. Igaza volt 
Kallimachosnak, az alexandriai könyvtár főnökének: ,a 
nagy könyv nagy baj". Alexandriában Herodotost ki- 
lenc részre osztották, kilenc tekercsre másolták, ezeket 
elnevezték a kilenc múzsa után s közös cseréptartályba 
rakták őket. Még mai iskolai vagy tudományos szöveg- 
kiadásaink is az alexandriai példára osztják Herodotos 
munkáját kilenc , könyvre", a homéroszi eposzokat pe- 
dig 24-24 énekre. A ,könyv"? alatt az ókori közönség 
mindig csak tekercset értett. A későbbi írók, Polybius, 
Livius, Caesar, Tacitus stb., alexandriai hatásra már ön- 
tudatosan — szerkesztették — munkáikat — a — , könyvek" — 
értsd a tekercsek — méreteire. 

Alexandriában honosodott meg az azelőtt ismeretlen 
könyvcím is. Eleinte a tekercs felső széléből kikandikáló 
színes szeleten (a sillyboson) volt a helye, de mert ez 
könnyen levált s miután a tekercs eleje is leginkább volt 
kitéve a leszakadásnak, a címet a sillyboson kívül fel- 
tűnőbb írással a legvédettebb s legbelsőbb helyen, két- 
három ujjnyira a szöveg utolsó sora alatt ismételték. 
Egész röviden így: , Platon Symposionja"; több könyvre 
osztott műveknél a tekercs számával: , Homérosz Iliásza 
187. 

Az áttekinthetőséget nagyban fokozta az is, hogy 
költemények és prózai szövegek írásánál époly különb- 
séget tettek, mint mi. Csakhogy a verses szövegekben, 
melyek minden sora azonos volt a verssorral, a sorok 
hosszabbak, mint a prózában. A  hexameter 35-40 
betűs hosszabb sorainak megfelelően magasabb, 60-70 

soros hasábot írtak, mert a hasáb akkor volt szép, ha 
karcsú oszlophoz hasonlított. De az ilyen magas hasáb- 
hoz viszont megfelelően magas, 30-35 centiméteres 
tekercset választottak. Elegánsabb papyruszokon az osz- 
lopközök és margók szélesebbek, olcsóbbakon keskenyeb- 
bek. (Akár a mi népszerű kiadásainkban, szemben a 
bibliofil nyomtatványokkal.) 

A prózai sorok rövidebbek, 15-20 betűsek, hasáb- 
jaik vékonyabbak, tekercseik magassága kisebb: 20-22 
centiméter, mint a mi nyolcadrétű könyveinké. S mint 
nálunk, ez a leggyakrabban előforduló alak. S ahogy 
nálunk a nyolcadrétek mellett vannak nagy folióalakú s 
kis, sőt liliputi kiadásaink, úgy akadnak az angol s né- 
met múzeumokban 40 centiméterig terjedő magas és 
játékszernek tűnő kis tekercsek. Egy alig 5 cm. magas 
tekercs, hasábonkint 7-7 apróbetűs sorral, pikáns epi- 
grammákat közöl. Görög hölgy számára készült, a bájos 
olvasó észrevétlenül ruhája redői közé rejthette, ha ya- 
lakiból vasas közben meglepte. 

Sok fékércsben minden századik sor előtt sorszám 
állt s a másoló gyakran a tekercs végén is összegezte a 
leírt sorok számát, hogy a szöveg teljességét ellenőrizni 
lehessen. A sorszámozás a másolói munka díjazásával 
állt összefüggésben. A másolót ugyanis (aki nem dik- 
tandó után írt, mint némely kézikönyv állítja) soron- 
kint fizették. A kiadó a sorszámok alapján állapította 
meg a munkabért s ebből a könyv árát. Egy oxyrhyiv 
chosi másolószámla 16.000 sorért 47 drachmát (a mi 
valutánk szerint körülbelül 27 pengőt) követelt. Róma- 
ban négyszerannyit fizettek. Diocletian császár edictuma 
(De pretiis rerum venalium) százsoronkint állapítja meg 
a másolók díját, még pedig díszesebb könyvírásért 25, 
egyszerű könyvírásért 20 és folyóírásért 10 dénárt. 

A híres római kiadócégek (Atticus, Sosius, Trypho) 
másolóirodáiban . csoportosan  sokszorosították a részekre 
bontott szerzői kéziratokat. Minden másolóra egyegy 

részlet jutott, így gyorsabban ment a munka, a kibetűzés 
nehézségen csak egyszer kellett átesni s aztán mindig 
ugyanazt a részletet írta új meg új tekercsre, a tekercsek 
asztalról asztalra vándoroltak, annyi másoló írt, ahány 
részlet volt s valamennyi másoló egyszerre dolgozott. 
Plinius levelei állítólag ezer példányos kiadásban ke 
rültek a könyvpiacra. 

A papyruszgyártás a római korban állami mono- 
pólium, az aratás fontos esemény s Plinius megélte, hogy 
egy genge papyrusztermés a római birodalom közgazda- 
sági életét megrendítette. Ilyenkor megesett, hogy új 
másolatok ócska kiadások verzójára kerültek. 

Nagyüzemű gyárak sokféle minőségben állították 
elő a papyruszt: a császári család tagjai után elnevezett 


,charta — augustát",  ,liviát",  , claudiát" finom  levél- 
papírnak, a ,hieraticát" a könyvkiadás számára, a gyen- 
gébb  ,amphitheatricát",  , saiticát",  , taenioticát"  házi- 


használatra, a durva , emporcticát" pakkolópapyrusznak. 
Magában Rómában Fannius gyára működött, mely a 
szükséges nyersanyagot Egyiptomból hozatta. 

Kr. u. a IV. században a papyruszkorszak a vege 
felé jár. A tekercset felváltja a pergamenkódex. S mi- 
kor Egyiptom arab kézre kerül, a kivitel sorompói vég- 
leg lezárulnak. A papyruszvilág épúgy elsülyed a múlt 
mélységébe, mint a merev kultúrák világa. A papyrusz 
kényes anyag, nem bírja a nedvességet s Európa párás 
levegőjében néhány század alatt elpusztult. Csak annyi 
maradt belőle, amennyit a Vezúv hamuja Hcrculanum- 
ban légmentesen eltemetett s amit Egyiptom száraz ho- 
mokja eltakart. Herculanumot 1752-ben ásták ki s a 
páratlan egyiptomi tekercsek még később kerültek a sír- 
kamrákból s falúvégi szemétdombok alól a nagy mú- 
zeumok üvegfedői alá. Mily szerencse humanisztikus 
műveltségünkre, hogy e felfedezések közt oly kevés is- 
meretlen munka akadt. Néhány csepp az ógörög és ró- 
mai irodalom tengeréből. — Ha az ókori klasszikus iroda- 

lom nem maradt volna keresztény középkori pergamen- 
másolatokban az utókorra, felfedezésük elkésett: volna s 
műveltségünk . merően más alapokon  nyugodnék. A 
klasszikus műveltséget a középkori szerzetesek mentették 
meg. 


5. A PERGAMENKÓDEX 


Egyiptomban az is megmaradt, ami ott ritka volt, 
míg másutt a nagy készletek is tönkrementek. A perga- 
men bizonyára csak akkor jutott cl a privilégiumokkal 
védett papyrusz hazájába, mikor egyebütt már elterjedt 
Az egyiptomi leletek a II. századból származnak, de a 
latin írók már az I. században ismerik a kódexet. Mar- 
tialis az újévi ajándékokról mondja, hogy a gazdag em- 
ber finom papyrusztekercset küld barátjának, a szegény- 
nek azonban legföljebb pergamenkódexre telik. S még 
régebben, Cicero korában, a római szenátus jegyző- 
könyveit pergamenfüzetekbe írták. S egészen a háttér- 
ben az anyag görög elnevezése: pergamené; Pcrgamon 
kisázsiai várossal, Alexandria versenytársával van kap- 
csolatban. Az idősebb Plinius kapva kap a szó etymoló- 

Herodotos nem ismerte a pergamenét, de ismerte 
elődét, a  diphtherainak nevezett bőrtekercset. A kis- 
ázsiai ion könyvek, a perzsa évkönyvek, a zsidó szent- 
könyvek teste volt ez. A cserzetlen pergamennel szemben 
cserzett bőrből való, csak egyik oldalára írtak s tekercs- 
alakban használták, míg a pergamennél mindkét oldal 
kínálkozott írásra s e nagy előny kihasználására a te- 
kercsről áttértek a füzetes-leveles kódexformára. 

Nemcsak Martialis megjegyzéseiből, a leleteken is 
látjuk, hogy az első századokban a kódex a szegények 
— az őskeresztények könyve. Ahova eljutott a keresz- 
ténység, oda eljutott a kódex is. A Biblia minden kéz- 
irata kódexben maradt fenn s jellemző, hogy V. századi 

miniatúrák az  ótestamentomi prófétákat kezükben te- 
kerccsel, az evangélistákat azonban kódexxel ábrázolják. 
Az egész Biblia, a kereszténység e legfontosabb kézi- 
könyve, melyből minduntalan idéztek, egyetlen  kötet- 
ben fért el s különféle szakaszait gyorsan, keresgélés és 
göngyölítés nélkül üthették fel. 


A nemkeresztény irodalom továbbra is a papyrusz- 
hoz ragaszkodott, de mikor a IV. században a római 
birodalom államvallása a keresztény vallás lesz, a kódex 
rohamosan kerekedik a tekercs fölé. A párisi Nemzeti 
Könyvtár egyik régi kódexe miniatúráján látjuk a má- 
solót, amint az előtte felteregetett tekercs szövegét kó- 
dexbe írja át. Az átmenet az ókorból a középkorba, a 
görög-római műveltségből a kereszténységbe nem volt 
oly kérlelhetetlen, hogy a klasszikus irodalom áldozatul 
esett volna. S szerencse, hogy Hispániában, Galliában 
s másutt annyi latin tekercs akadt lemásolásra, így az 
egykori provinciákban megmenthették azt, ami a római 
birodalom halálos vonaglása idejében, a germán hadak- 
tól elárasztott Itáliában elpusztult. 


A római birodalom elbukott, minden csupa rom, 
az intelligencia elszegényedett, a műveltség elhanyatlott, 
csupán a papság s kivételesebb szellemű emberek tudnak 
írni-olvasni, ők írják a könyvet s már csak ők is olvas- 
sák. A kolostorok szerzetesei másolják s a könyv maga 
is visszavonult szerzetesi életet él a kolostorok könyves- 
házaiban. 


Ami ma a nyomda, az volt a középkor számára a 
kolostori másoló-szoba. A benne folyó munkát a kolos- 
tori szabályzat írta elő s a kolostori fegyelem tartotta 
féken.  Berendezésében, a másolás szervezetében s sza- 
bályzatában mindenütt egyforma,  Bizánctól  Írországig, 
s egyforma marad az első kolostorok alapításától, a kö- 
zépkor első századaitól, a középkor végéig. Az apát 
külön főnököt, scriptuariust, rendelt a másolószoba élére 

s ez osztotta fel a szerzetesek közt a munkát. Az egyik 
barátot elküldte a vásárra, hogy nyers bőröket vásárol- 
jon. Otthon a kolostor udvarában ezeket bekenték oltott 
mésszel, hogy szőrtelenedjenek, majd meszes vízben áz- 
tatták, hogy  zsírtalanodjanak, meg  fehéredjenek, aztán 
keretbe feszítették, levakarták, mosták, szárították, kréta- 
porral behintették, hogy a likacsok tömődjenek s a tinta 
szét ne folyjon írásközben, végül tajtkővel csiszolták, 
hogy az ilymódon elkészült pergamen sima és egyenletes 
legyen. 

A fiatal bárányok és gidák vékonyabb s fehérebb 
bőréből készült íveket eltették díszkódexek, az öregebb 
juh-, kecske- meg borjúbőr vastagabb és fakóbb perga- 
menjét közönséges másolatok számára. A  szakadásokat 
összevarrták. Néha csak lószőrrel, hosszú öltésekkel, 
ügyetlen barátkézzel; ha finom selyemfonállal, szakszerű 
gonddal kijavított pergamen kerül kezünkbe, műhelyét 
apácakolostorban gyaníthatjuk. 

A négyszögűre vágott íveket összehajtogatva egy- 
másba tették, rendesen 4-4-et, úgy hogy 8 leveles fü- 
zetek — guaterniók — keletkeztek. Néhol azonban in- 
kább az 5-5 ívből összehajtogatott guinterniókat ked- 
velték, így,  guaterniónként vagy  guinterniónként  ke- 
rültek a scriptuarium raktárszekrényébe. 

Az apátok irodalmi érdeklődése szabta meg a kódex- 
termelés irányát és mennyiségét. A barátok és apácák 
másolótevékenysége elsősorban saját kolostoruk  könyv- 
tárát — gazdagította. . Az újonnan alapított  klastromok 
kezdőállományul — a  testvérkolostoroktól kaptak  aján- 
dékba néhány kódexet, másokat pedig kölcsönvettek s 
lemásolásukkal gyarapították a könyvtárt. Rendesen az 
apát jelölte meg, hogy milyen könyvet óhajt kolostora 
számára  lemásoltatni. A  scriptuarius aztán  megtuda- 
kolta, melyik kolostorban van meg a kívánt kézirat s az 
alája rendelt szerzetest gyakran soknapi útra küldte, 
hogy az anyakódexet (így nevezzük a másolatok kút- 

fejét) kölcsönként elhozza vagy elvégzett munka után 
visszaszállítsa. 

A scriptuarius osztotta fel a szerzetesek közt a le- 
másolandó szövegrészeket s a barátok egymást felváltva 
ültek neki a munkának. A terjedelmesebb kódexeket 
nem egy kéz, hanem több másolta, az írás esetleg gua- 
terniónként változik. Da ha a munka nem volt sürgős, 
az egyik kódexet az egyik, a másikat a másik baráttal 
másoltatta s ilyenkor a kódex végig egy kéz írása. 

A másolók közt szétosztotta a guaterniókat s meg- 
vonalaztatta őket, nehogy a sorok ferdén haladjanak. 
Némely barát minden sort külön, más csak minden ötö- 
dik vagy tizedik sort jelölt meg. A vékony vonalakat 
ólommal, a XIII. század óta tintával húzták, vagy csak 
puszta fadarabkával vontak gyenge barázdákat, hogy a 
vonalak a kódexet el ne éktelenítsék. 

A seriptuarius látta el a másolókat az Írószerekkel; 
nála volt a hártyafüzetek, a kolostorban készült tinta, 
a hegyezett lúdtollak, tajtkövek,  kréták,  vakarókések, 
vonalzók s az egyéb szükséges holmi raktárkulcsa. Szi- 
gorú fegyelmet tartott, a lusta vagy gondatlan másolót 
böjtölésre, egy sereg ima  lemormolására, meg egyéb 
penitenciára ítélte. A barátok igyekeztek is, hogy a 
másolat pontos, az írás pedig szép s egyenletes legyen. 
Mégsem könnyű olvasmány a sok szórövidítés miatt. A 
rövidítések, melyek ragokat, kötőszókat, gyakran  elő- 
forduló szótagokat s bizonyos betűösszetételeket egyet- 
len jellel fejeztek ki, szigorú, az iskolákban tanított s a 
hivatalokban is megkövetelt szabályok szerint történtek. 

A nagyobbrétű kódexek szövegét több hasábban ír- 
ták, a kisrétűeket teljes oldalra. A hasábot a tekercs 
hagyta örökségül, nála lényeges volt, a kódexnek azon- 
ban nem lett volna rá szüksége. A legrégibb biblia- 
kéziratok négy, majd háromhasábosak s csak később elé- 
gedtek meg két hasábbal. A bibliákban a tekercs e 
hagyománya aztán tovább élt, túl a kódexkoron s tudat- 

alatti emlékezésként, mint ahogy meglett emberben gyer- 
mekkora némely gesztusa őrződik meg, még a mai nyom- 
dák is oldalankint két hasábon nyomják a Bibliát. 

A tekercs egy másik öröksége, hogy a könyvcímet a 
kódex is a mű végére hagyta, noha sokkal értelmesebb 
lett volna, ha a szöveget vele kezdi. Idővel a címzára- 
dékot — a kolophont — a másoló kibővítette alanyi 
természetű megjegyzéseivel, megemlítvén a saját s eset- 
leg a kódex megrendelőjének nevét, a másolás idejét, 
helyét vagy körülményeit s néha még átkot is szórt arra, 
aki a kéziratot megrongálná vagy eltulajdonítaná. Saj- 
nos, a kódexek nagyobb részében hiányzik ez a szá- 
munkra oly érdekes záradék s elesünk sok becses kézirat 
keletkezésének — ismeretétől. A  kolophonokból tudjuk, 
hogy van kézirat, mely fölött a másoló egy évig is gör- 
nyedt s van, mely néhány nap alatt készült el. A VIII. 
századi írországi kéziratok egyik legszebbikének, a gon- 
dosan írt s művészien díszített Durrowi Evangelistarnak 
kolophonja ekként hangzik: , Szent Patrik, kérem Bol- 
doglelkűségedet, juttas eszébe e könyv olvasóinak en- 
gem, Columbánt, ki azt tizenkét nap alatt Isten segít- 
ségével leírtam. Imádkozz értem, testvérem, az Űr le- 
gyen veled". 

A cím hiánya fonák dolog volt s némi pótlására az 
egyes fejezeteket látták el, a feketetintás szövegtől meg- 
különböztetésül piros tintával írt, , Incipit. . ."-tel kez- 
dődő bevezető és , Explicit. . ."-tel kezdődő záróformu- 
lákkal, melyek a fejezetek s így részletekben az egész 
kódex tartalmát röviden jelezték. Például: , Incipit pro- 
lógus in vitám Sancti Stephani regis" (kezdődik az elő- 
beszéd Szent István király életéhez), befejezésül pedig 
az utolsó fejezet végén: , Explicit vita et actus Sancti 
Stephani Regis Pannoniorum", — vagy csak egyszerűen 
annyit: , Explicit" — Vége. 

A fejezeteket s szakaszokat kezdő betűk nagyobbak 
s szebbek a többinél, mintegy figyelmeztetésül az olvasó- 

nak, hogy: itt kezdődik. Díszesebb kódexeknél a másoló 
együtt dolgozott a miniátorral. Kimérték a helyet, me- 
lyet a másoló a pergamenen üresen hagy, hogy a miniá- 
tor  odafesthesse (legszívesebben sűrű  aranyfestékkel) a 
díszes kezdőbetűt (iniciálét), az első lap szélét körül: 
futó folyondáros díszt, abba alkalmasint — ha a kódex 
megrendelésre . készült - egy  medaillonszerű ajánlási 
miniatúrát, például térdeplő apátot, amint a könyvet a 
megrendelő vagy megajándékozott magas személyiségnek 
hódolattal átnyújtja, vagy pedig -— a középkor végső 
szakában — a megrendelő címerét. Az iniciálé több- 
nyire csak ornamentikus díszt kapott, egyes esetekben 
azonban maga is miniatúra. A T-betű keresztfa a meg- 
feszített Krisztussal, jobbról-balról a lándzsáját szívébe 
szúró Longinusszal és az ecetes spongyát nyújtó Stepha- 
tonnai. S ha a miniatúra nem az iniciáléban s nem a 
lapszéli folyondártól körülölelt keretben helyezkedett el, 
akkor a hasábok közt illusztrálja a szöveget, mint a buda- 
pesti Egyetemi Könyvtár Dantekódexében, vagy akár 
külön lapon is áll, mint az Újtestamentumokban az evan- 
gelisták arcképei, vagy némely krónikában a csatajele- 
netek. A művészszerzetes ezeket a képeket ugyanazzal 
az áhítattal s önzetlen jámborsággal festette, mellyel a 
másoló a sorokat rótta. Mert a másolás és miniálás a 
szerzetességgel járó kötelesség volt, melyért csak égi ju- 
talom kecsegtetett. Csak kevés kódex készült a kolosto- 
ron kívül állók, fejedelem, püspök, káptalan, ismerős 
plébános számára. A világi papság maga is másolhatta 
a könyveit s másolhatta illő jutalom fejében mások szá- 
mára is. 

Ha a másolat elkészült, a guaterniókat — vagy al: 
kalmasint  guinterniókat, sexterniókat stb. —  összefűz- 
ték. Hogy a füzetek egymásutánja össze ne zavarodjék, 
minden guaternió végére, az utolsó sor végső szava alá, 
odaírták a következő guaternió első sorának kezdőszavát. 
Ezek voltak az ,őrszavak".  Némelyütt az egyes levele- 

ket is őrszavakkal látták el s azonkívül a leveleket, vagy 
akár az oldalakat is külön megszámozták, ahogy mi tesz- 
szűk, másutt meg se számozás, se Őrszó. 

Ha a másoló a munkáját elvégezte, jött a rubrikátor, 
ki rendesen maga a vezető scriptuarius volt, javította 
az elírásokat, a hibákat s piros vonalkákkal (rubrum- 
mal), mint egykor a tekercsen a paragraphossal, meg- 
jelölte a szöveg fontosabb részeinek a kezdetét. Több- 
nyire ő írta az Incipitet meg Explicitet is. 

A kódex még most sem volt kész. Az összefűzött s 
rubrikáit kéziratot a ligátor, ismét csak a kolostori sza- 
bályzat rendelkezése szerint, két erős fatábla közé kötötte 
s ettől a kötéstől kapta a középkori kézirat a , kódex" 
nevet —-  ,codex" ugyanis  fatáblát jelent. Gyakran 
megelégedtek a puszta dísztelen  fatáblákkal, másszor 
viszont a kötést a gerincén, néha meg teljesen — finom 
kés munkájával mintázott, vagy a XII. század óta orna- 
mensekbe préselt — disznóbőrbe burkolták, a sarkokat 
csinos veretű sárgarézlapokkal védték s hogy a por a 
kéziratba be ne hatolhasson, sárgarézkapcsokkal zárták. 
Súlyos, nehéz kötetek, de hát a pergamen maga is súlyos, 
komoly anyag, a kötésnek is ilyennek kellett lennie. 

A szegények, az őskeresztények egykori szerény 
könyve a tekercs fölötti diadala után néhány századon 
át a gazdagok legpompaszeretőbb köntösét viselte. Az 
anyaméhből kivágott báránykák bőréből készült legfino- 
mabb szűzpergamen járta s arany meg ezüst tinta s a 
könyvet drágakövekkel díszített domborművű  elefánt- 
csonttáblácskákba kötötték. Aztán, mintegy büntetésül 
a pazarságért, jött a VII-VIII. század keserves küz- 
delme a pergamenínséggel. A népvándorlás háborúi el- 
pusztították az állatállományt s nemhogy a fiatal, de 
még az öreg állatok bőre is drága fényűzési cikk. Ez 
volt a palimpsestek kora. Régibb kódexeket szétbontot- 
tak, pergamenjükből az írást kiáztatták, tajtkővel újra 
simították 6 aütán új szöveget írtak rá. — Volt eset, hogy 

egykét emberöltővel később ezt is lemosták, hogy egy 
harmadiknak jusson hely. S még hagyján, ha csak le- 
mosták; sokszor levakarták s az ilyen palimpsest régibb 
szövegének felélesztésén hiába kísérleteznek ma külön- 
féle kémiai és fotográfiai eljárással. E szomorú kor- 
szakban a könyv valóságos mentsvára Írország, hova 
átmenekült az Európát dúló viharok elől. A IX. szá- 
zadban, Nagy Károly birodalmában, Német- és Francia- 
ország bencéskolostorainak egész sorában, a kódexnek 
egy új, szolidabb faja fejlődött ki. Pergamenje vastag 
és sárgás (a növekvő könyvszükséglet idősebb állatok 
bőrére is rászorult), írása kisebb s a kisebb íráshoz illően 
a könyv alakja is kisebb. A másoló szerzetesek szak- 
szerű kiképzésben részesültek s ennek nyomán megszün- 
nek a rendszertelenségek. Elterjed a kisbetű, mely mel- 
lett a régen kizárólagos nagybetű kezd olyan megkülön- 
böztető szerepet játszani, mint nálunk. A szavakat már 
nem írják egybe, az írásjelek (vessző, pont, elválasztó- 
jel stb.) használata megállapodik, a rövidítések káoszát 
szabályozzák. 

Szent István korában már ellaposodott a karoling 
fellendülés, de a kódexírás rendezett viszonyok közt fo- 
lyik. A könyv külsejében is a korát mutatja. Az Árpá- 
dok idejében a román stíl nyugalma és méltósága nyil- 
vánul meg benne. Mint ahogy az építészetben kedvekék 
a kerekdedséget, az ívelt hajlásokat, a súlyos s néha 
nyomasztó érzést keltő kupolákat, úgy a könyvírásban 
is a kerekded, kényelmes, tömör betűk divatja járta. S 
miként a románstílű templomokat kerek, rózsákra em- 
lékeztető ablakokkal díszítették, úgy festettek rózsákat 
a kódexek díszes kezdőbetűibe is. 

Szent István király honosította meg  Magyarorszá- 
gon a kereszténységet s a kereszténységgel együtt a 
könyvet. Mert a kereszténységhez hozzátartozott a 
könyv: a Szentírás, a misekönyv, a regula; s ahova a 
keresztény papság betette a lábát, oda magával hozta a 

könyveit is. Minden új kolostort, minden új káptalant, 
minden új plébániát el kellett látni könyvekkel. ,A ko- 
lostor könyvtár nélkül — szólt egy akkori közmondás - 
olyan mint a tábor fegyverraktár nélkül". Rendi sza- 
bályzatok felsorolták azokat a könyveket, melyeknek 
semmiesetre sem szabadott hiányozni a kolostori könyv- 
tárból. 

Minden templomhoz; hozzátartozott a — misekönyv, 
mert misekönyv nélkül nem lehet misét mondani. Szent 
István elrendelte, hogy minden tíz falú építsen közös 
templomot s meghagyta a püspököknek, hogy gondos- 
kodjanak az egyházmegyéjükbe tartozó templomok köny- 
veiről. Az Árpádok korából körülbelül kétezer hazai 
templomról vannak történeti adataink s ha elgondoljuk, 
hogy ebből a korból mindössze két misekönyvünk léte- 
zik még (a Pray-kódex és a Németújvári Missale), el- 
képzelhetjük, mily szörnyű pusztulás érte kódexállomá- 
nyunkat. 

De mennyi minden más könyv kellett még! Hova 
lettek az iskolakönyvek?  Bonipert, Szent István pécsi 
püspöke, 1008-ban a chartresi érsektől kér egy Priscia- 
nus-féle latin nyelvtant, hogy azt a felügyelete alatt 
álló iskolák számára lemásoltassa. S az Ábécédáriumok 
s egyéb elemi ismereteket közlő iskolakönyvek mellett a 
felsőbbfokú papi kiképzés is könyvekre szorult. A theo- 
lógusok nem nélkülözhették az egyházatyák műveit. S 
végül a papi írók meg másolók az állami életben szük- 
séges törvénykönyveket meg krónikákat is összeállították. 
A szükséglet tehát követelte, hogy Magyarországon, ép- 
úgy mint a többi keresztény országban, szorgalmasan 
írjanak s másoljanak kódexeket. 

A könyv kultúrájában a bencések vezetnek, kiket 
Szent István, s a ciszterciták, kiket III. Béla hívott az 
országba. A nyelv mindenütt a latin, nálunk is, másutt 
is. Hiszen a kódex a latinul beszélő egyháziak számára, 
egyházi műhelyekben készült s nem volt szükség más- 

nyelvű könyvekre. A világi tudatlan embert szinte óv- 
ták a betűtől, nehogy iskolázatlan elméje megbotoljék 
benne; amit a népnek tudnia kellett, azt papjai nemzeti 
nyelvén élőszóval magyarázták meg. 

A XII. század vége felé mindez megváltozik. A gó- 
tika új szellemet, új világfelfogást, új irodalmat, új stí- 
lust hoz. Az előbbi kor arisztokratikus nyugalma helyett 
Assissi Szent Ferenc demokratikus lendülete lángol 
benne. S ahogy a kor templomai könnyedén magasba 
törnek, ablakaik hosszúak, keskenyek, csúcsívesek, úgy 
a gótikus kor embere is összeszoruló, hosszúkás, hegyes 
betűket vet; az iniciálékban a betűk szárai megnyúlnak, 
a lap szélét aranyozott tüskék, hegyes levelek élénkítik, 
a  miniatúrák élesarcú, hosszútagú, tüdőbajosnak látszó 
aszkétákat ábrázolnak. A gazdag bencésrendtől s a cisz- 
tercitáktól a szellemi vezetést elragadják a nép közt élő 
koldulórendek, a ferencesek meg a dominikánusok. Már 
nemcsak az egyháziak számára írnak; a városi polgárság 
is megtanult írni-olvasni s ennek következtében a latin 
kódexek mellett megjelenik a magyar irodalom, a ma- 
gyarnyelvű kódex is. A demokratikus egyszerűség már 
a kódexek külsejében is érvényre jut: a drága pergamen 
helyett inkább az abban az időben Európában először 
gyártott olcsó papírra írnak s a papírkódexek díszítése 
is igénytelen. A könyv új közönséget hódított, de épp 
azért jobban is kellett vigyázni rá. Különösen a perga- 
menkötetekre. A nehéz kódexeket gyakorta odaláncolják 
az olvasópolcokhoz, mert igen divatba jött a könyvlopás. 

Az eddigi lelket nyugtató olvasmányokat vitatkozó s 
fordulatos írások váltják fel. A szentatyák elmélkedései 
helyett inkább szkolasztikus meg  encyklopedikus írók 
művei alapozzák meg a gótikus gondolkodásmódot. A 
szent királyok, püspökök meg apátok tanulságos élet- 
rajzai helyett inkább lendületes egyházi szónoklatokat s 
novellisztikus  legendagyűjteményeket írnak s másolnak. 
A latinul nem értők számára a nép nyelvén írnak. Az 

Ehrenfeld-Jókai-kódex Szent-Ferenc-legendáinak fordí- 
tásával s a müncheni, a bécsi s a sepsiszentgyörgyi Szé- 
kely Nemzeti Múzeum Apor-kódexének bibliafordításá- 
val kezdődik a magyarnyelvű könyvírás. Először furcsa 
volt a latin írással nemlatin szövegeket írni — innen 
kódexeink küzködő helyesírása. Különösen a latintól el- 
térő magánhangzók árnyalatai (az e, é, ő, ű) s a latin- 
ban hiányzó mássalhangzók (es, gy, s, ty, zs) okoznak 
gondot íróknak s másolóknak egyaránt. 

A XV. században valóságos tintapocsékolás folyik, 
temérdek érdektelen latin kódexet írnak, elvadult írással, 
a rövidítések gyötrő halmozásával. A kódex elöregedett, 
ideje, hogy a könyvnek egy más formája váltsa fel. De 
előbb még egy utolsó nagy fellobbanás következik.  Itá- 
liában felszökken a renaissance nagy hulláma s átcsap Itá- 
lia határain túl is, oda, hol arisztokratikus ízlést meg nagy 
vagyont talál. Mert a renaissance-kódex drága luxus- 
portéka volt. Ez már nem barátkódex, nem egyházi 
jellegű, — világi műhelyekben, üzleti szellemű  másoló- 
irodákban készült s előállítói is, árusítói is nagy pénzt 
kerestek vele. Gazdag humanista  püspökeink, Vitéz 
János, Janus Pannonius, Bakócz Tamás, Báthori Miklós, 
Váradi Péter, Kálmáncsehi Domonkos, legkivált azonban 
Mátyás királyunk többnyire Olaszországban, elsősorban 
Firenzében Vespasiano di Bisticci 45 írnokot foglalkozZ- 
tató "kódexgyárában rendelték meg könyveiket. Ezeket 
a kódexeket a legfinomabb, csak egész fiatal állatok bő- 
réből fortélyos gonddal készült pergamenre írták. Oly 
vékony és oly fehér, amilyen csak a középkor első szá- 
zadaiban fordul elő. írásuk az úgynevezett humanista- 
írás, a legszebb apró gömbölyded kaligrafia. A rövidí- 
tések egyszerűk s könnyebben érthetők, mint a barát- 
írásnál. A miniatúra s a lapszéli dísz antik motívumok- 
kal játszik, az első lap miniált kezdőbetűjéből kék, vörös, 
íöld meg  aranyszínekben pompázó, kecses képecskék 
tarkaságával átszőtt széldísz árad ki, antik oszlopokkal, 

melyeken virágfüzérek futnak fel s melyek közt pirinyó 
vázák, amorettek, delfinek, jelvények s görög istenek 
lebegnek. A lap sarkait medaillonszerű arcképek éke- 
sítik s alul, a széldísz alsó közepén angyalkáktól támasz- 
tott koszorúban a kódex tulajdonosának címere látszik. 
Klasszikus pogány szellem árad ez üde széldíszből, me- 
lyen híres művészek, mint Attavante, Francesco del 
Chierico, Ghcrardo dolgoztak a leggondosabb aprólékos- 
sággal. 

S a klasszikus pogány szellem megszólal a kódexek 
tartalmában is. Vallásos munkák helyett inkább mo- 
dern világi tudományokat művelnek: a hadászat elveit, 
az építészet elméletét, az orvostudományt. De ami a 
fő: a görög és római remekírókat ismét szorgalmasan 
másolják. Csakhogy a szövegek távolról sem oly meg- 
bízhatók, mint a barátkódexek szövegei. Ez szinte nem 
is volt fontos, csak a név legyen jó, a munka híres s 
a kódex legyen szép. Inkább szövegében legyen hiba, 
csak ne essék vakarás, javítás foltja a szűzpergamen tisz- 
taságán, csak ne bontsa meg a sorközök gyönyörű egy- 
öntetűségét a kihagyott szavak beékelése. 

A XV. század nagy humanista uralkodói mesés 
összegeket költöttek e kódexekre s nagyszerű könyv- 
tárakat alapítottak velük. V. Miklós pápa, ki pápasága 
előtt . ezüstcsattos, — pirosbársonykötésű  kódexei miatt 
anyira eladósodott, hogy a tönk szélére jutott, megala- 
pította a vatikáni könyvtárt; Lorenzo di Medici a firen- 
zei Laurenziánát; csak éppen a mi Mátyás királyunk 
könyvtárát szórta szét a világba nemzeti balsorsunk. S 
különösen fáj, hogy remek könyvei közt olyanok is el- 
vesztek számunkra, amelyeket Budán másolták,  illumi- 
náltak és kötöttek. Oláh Miklós, II. Ulászló budai 
udvarában töltött apródkorában még ismerte az egykori 
királyi másolóműhely 30 tagjának nagyobbrészét s em- 
lékszik beszélgetéseikre, melyekből megtudta, hogy nem- 
csak latin, hanem görög kéziratokat is másoltak meg 

illumináltak. Ma mindössze 160 kétségtelen — Corvin- 
kódex ismeretes az egykor világhíres könyvtárból s ezek 
a maradványok is 13 ország 42 könyvtárába vannak 
szétszórva. Magyarországra is csak úgy külföldről ke- 
rült vissza 26 darab, amely ma közkönyvtáraink leg- 
féltettebb kincse. 

A renaissance mellett egy ideig még tovább élt a 
gótika rosszaló ellentétben az istentelen humanizmussal. 
Mialatt , Mátyás király pazar könyvtárának márvány 
falai közt olasz barátaival ókori klasszikusok fölött vi- 
tázik, nem messze  palotájától, a budai  ferencrendiek 
kolostorában, ott mennydörög a renaissance fényűzése, 
a humanisták pogány ízlése ellen Magyarország akkor 
legnagyobb szónoka, Temesvári Pelbárt. A  renaissan- 
cenak mégis megvolt a hatása a gótikus kódexre is; 
ezt a hatást mutatja az újgotika díszkódexe. Egy pár 
gyönyörű  példányunk maradt belőle. A budapesti 
Egyetemi Könyvtár Kaprinay-kódexe derűs rajongással 
teli miniatúrái Dürer fametszeteiből, tehát már nyom- 
tatott , munkákból, kölcsönöztek témát és hangulatot 
Szép darab a Nemzeti Múzeumban Batthány Boldizsár 
misekönyve magyarnyelvű naptárával. S újgotikus  dísz- 
kódex a legszebb középkori magyarnyelvű kézirat, a 
Keszthelyen őrzött Festetich-kódex, mely, miként a M. 
Tud. Akadémia Czech-kódexe is, Kinizsi Pálné Magyar 
Benigna számára készült zsolozsmáskönyv.  Mindezek- 
hez a díszkódexekhez természetesen nem papírt, hanem 
finom pergament választottak. 

Mint ahogy az ókor végén a tekercs öröksége átszállt 
a kódexre, úgy szállt át a középkor végén a kódex 
öröksége a nyomtatott könyvre. Neki hagyta leveles 
alakját, oldalas beosztását, a betűk képét, a sorok elren- 
dezését. Apa meg fiú-viszony van köztük s a fiú 
annyira hasonlított az apára, hogy az 1480 előtt meg- 
jelent  ősnyomtatványokat a hozzánemértő alig tudja 
megkülönböztetni a kódextől, sőt előfordult, hogy ilyen 

nyomtatványokat némely csalafinta ősnyomdász — illumi- 
nait kéziratként árusított. Azt lehet mondani, az ős- 
nyomtatvány gépies módon előállított kódex. De aztán 
az apa visszavonul, átadja hivatását fiának. A XVI. 
században mindenütt, ahol nyomdát alapítanak, abba- 
hagyják a kódexmásolást. A nyomdászat a reformáció 
toborzó eszköze lesz s ezzel vége szakad a kódexkorszak- 
nak. Sőt nemcsak a korszaknak van vége, de még az 
emlékeit is pusztítják. A protestánsok megvetéssel vVi- 
seltetnek a klastromi munkák iránt, a kódexeket padlásra 
hányják, vagy  szétbontják, hogy a  pergamenlapokból 
kötéstáblatakarókat,  fűzésvédőket készítsenek. A  XVI- 
XVII. század könyvkötője volt a kódex legveszélyesebb 
ellensége. Az akkori nyomtatványok igen tekintélyes 
része kódexlapokba van kötve. 

Nálunk nagyobb a veszteség, mint bárhol másutt. 
Ami a nembánomság elől megmenekült, az áldozatul 
esett a török megszállásnak. A török közeledtére a 
klastromok lakói, barátok és apácák,  összecsomagolták 
kolostoruk értékeit s a kódexekkel együtt menekültek. 
Sok elpusztulhatott útközben, a kisebbik rész ideig- 
óráig biztonságba került, de a török továbbnyomúlt s 
újra menekülni kellett. Ami a török kezébe esett el- 
pusztult . (mindössze 39 kódexet kaptunk vissza budai 
zsákmányából) s amit a szerzetesek megmentettek, annak 
is egy nagy hányada külföldre került. 


6. A PAPÍR HÓDÍTÓÚTJA 


A könyvkultúrájára oly büszke Európa a könyv min- 
den elemét, — az írást, az írásra alkalmas anyagokat s 
azok természetes alakját — Ázsiából meg Afrikából 
kapta. A modern könyv alkotó elemei — a papÍr meg 
a nyomdai sokszorosítás eszméje — épenséggel a leg- 
messzibbről, Kínából jött, vad hegyi ösvényeken, vég- 
nélküli sivatagi karavánúton, három egymással harcoló 

világ gátjain: a kínai falon, a mohamedánság övén s a 
kereszténység határzárán keresztül. 

Mikor Makedóniai Nagy Sándor hadaival Indiában 
és Turkesztánban járt, Kína írásanyaga már nem a bam- 
buszszelet, hanem a selyem, melyre tussba mártott nyúl- 
szőrecsettel írtak, a kínai könyv pedig a selyemtekercs. 
A fölötte termékeny kínai irodalom azonban küzködött 
a selyem drágaságával. Olcsóbb anyagokkal kísérletez- 
nek s Kr. e. 105-ben az évkönyvek egyszercsak meg- 
említik a papírt: Cai Lun  eunuk,  földmívelésügyi 
miniszter jelenti császárjának, hogy a selyem pótlására 
Hunanban papírt gyártat vízben rothasztott szövetron- 
gyokból, melyeket köőmozsarakban porrá zúznak, tepsik- 
ben péppé áztatnak, a pépet bambusznádak közé feszí- 
tett  hálókkal vékony rétegekben kimerítik,  préselik, 
szárítják,  mángorolják s  keményítővel bevonják, hogy 
felszívóképességét elveszítse. 

A papír útját Hunantól nyugat felé nyomról-nyomra 
követhetjük. A  Góbisivatag homokja ugyanoly  leg- 
es — nedvességmentes takarója volt, mint a  lybiai 
homok az egyiptomi  papyrusznak. Stein Aurél 
abból az átmeneti korból, mikor még selyemre, selejtes 
nyersselyemből készült félpapírra, de már tiszta rongy- 
papírra is írtak, selyemtekercsek és félpapírok közt kilenc 
rongypapírlevelet talált a Tun Huang melletti nagy 
kínai fal egy Kr. u. 137-ben lezárt őrtornyában. Tovább 
nyugatra Sven Hedin a Lop-nor melletti romvárosban 
252-ben és 264-ben keltezett  papírleveleket s még 
errébb,  Turfánban, Le Cog 399-ben írt  papíriratokat 
fedez fel. 

A következő állomás már a mohamedánság keleti 
bástyája, — Szamarkand, a mai  Orosz-Turkesztánban. 
751 július havában az arabok a visszavert kínai támadó- 
sereg üldözése közben foglyokat ejtettek, kik aztán pa- 
pírkészítéssel keresték meg kenyerüket meg  váltság- 
díjukat. . Az arabok nyomban felismerték a papírgyártás 

jelentőséget. Már 752-ben arab állami papírgyárat ren- 
deznek be  Szamarkandban s gyors  egymásután- 
ban hallunk  papírtelepekről, előbb Bagdadban, aztán 
Bambykében s Damaszkuszban, majd Egyiptomban, 
végül Marokkóban. E nevek s előfordulásuk ideje vilá- 
gosan mutatja, mint kanyarodott a papír már a VIII. 
században Szamarkandtól délnyugatra s mint indult a 
IX. században Egyiptomból az afrikai partok mentén 
nyugatra, Fezig. A XI. században két útvonalon dél 
felől északi irányban hatol elő, az arabok által meghódí- 
tott Szicíliába és Spanyolországba. Itt jut el a keresz- 
ténységhez. Mert mikor az arab hullám Szicíliából és 
Spanyolországból  visszaözönlik, az elhagyott területen 
ottmarad leülepedett ipari  berendezésük. Roger  szicíi- 
liai király 1109-ben kiállított arab- és latinnyelvű ok- 
levele már papírra van írva. 

A régi papír vizsgálatából az látszik, hogy úgy a 
kínai, mint az arab, mint az európai papír egyformán 
rongypapír. A múlt század tudósai még azt hitték, 
hogy a kínai papír eperfaháncsból, az arab pedig gya- 
potból készült. De Stein Aurél, Sven Hedin és Le Cog 
kínai leleteinek, valamint a IX-XII. századi arab kó- 
dexeknek s főként az  el-fáyumi papyruszokkal 
együtt Rainer főherceg gyűjteményébe került több mint 
20.000 papírdarabnak górcsövi vizsgálata csupán iparilag 
már előzőleg is feldolgozott lensejteket mutatott ki e 
kissé érdes meg sárgás, de rendkívül tartós és elsőrendű 
minőségű papírokban. A régi európai papír ugyanilyen. 

Amit viszont az adatokból az előállítás módjáról 
tudunk, az a technikai haladásra világít rá. A kínaiak 
még egészen kéziiparszerűen gyártották. Az arabok, 
kik Fezből százával szállítottak őrlőköveket a papírgyár- 
toknak, lóerővel hajtott gépies berendezéssel termelik. 
Európában két irányban terjed a papírgyártás s eleinte 
az egyikben a szelet, a másikban a vizet választották 
erőforrásnak. Spanyolországból — Franciaországba visz 

útja, hol Héraultban már 1189-ben működik egy papír- 
szélmalom, innen Hollandiába s Angliába kerül, — Szi- 
cíliából viszont Olaszországon át a mai Svájc területére 
és Németországba jut s itt vízimalmokban állítják elő. 
A malmok első képes ábrázolását a Schedel-féle krónika 
1493-iki . kiadásában látjuk: hatalmas  várszerű épület, 
a malomkerekeket széles árokban habzó vízár hajtja. A 
Stromer-féle nürnbergi  papírmalom képe ez, melyet 
Ulman Stromer városi tanácsos, naplójának feljegyzése 
szerint, 1390 Szent Iván napján helyezett üzembe s 
benne esküt tett olasz munkásokat alkalmazott. A mal- 
mokban  vízierőhajtotta zúzok aprították a rongyanyagot, 
nagy  puttonyokban ázott a pép, ebből  dróthálókkal 
merítették ki az íveket, azokat a nedvességet felszívó 
nemezlapokon préselték, majd kötélen a malom padlásán 
szárították (télidőben szebbre, fehérebbre száradt a pa- 
pir), végül  búzakeményítővel s  timsóval  kenegették, 
hogy a tintát fel ne igya (mert különben itatópapír lett 
belőle). 

A gyártók a papírral annyira utánozták a  perga- 
ment, hogy az avatatlan gyakran nem tud különbséget 
tenni a kettő közt. S valóban, a régi puhafogású papír 
megtévesztőén hasonlít a vastagabb pergamenre. Még 
ma is, egy fél évezred után, megtartotta eredeti tulaj- 
donságait: szürkéssárga árnyalatát, vastagságát, kemény 
tartósságát. Forgalomba hozott alakja is pontos  után- 
zata a pergamen nagyobb meg kisebb méreteinek. A mal- 
mok ugyanis kétféle nagyságú merítőhálót használtak s 
ennek megfelelően kétféle nagyságú ívet merítettek. A 
nagyobbik (70:50 cm.) a , forma regalis", egyszer ösz- 
szehajtva az úgynevezett nagy fólió, a kisebbik (50:30 
cm.) s gyakoribb , forma mediana" a kisfolió. A kódex- 
másolók és ősnyomdászok az összehajtott papíríveket 
ugyanoly  guaterniós — vagy a későbbi középkorban 
szokásosabbá vált guinterniós — füzetekben tették egy- 
másba, mint a pergameníveket. Csak a XVI. század 

nyomdászainál kapott lábra a szokás, hogy szövegeiket, 
mint manapság, különívenként szedték s hogy könyveik 
nem füzetekből, hanem ívekből tevődtek össze. De mert 
a forma regalis negyedréte nagyságban alig maradt el 
a forma mediana ívrététől s mert a medianát gyakran 
vegyítették fél regalisokkal, a füzetek összetételét ma 
már csak a papír vízjegyének helyzetéből tudjuk meg- 
állapítani. 

A farámába illesztett sűrű dróthálót, mellyel a ká- 
dakból a  papírmasszát merítették, 4-5 centiméteres 
közökben párhuzamosan kifeszített drótokkal, a háló 
közepén pedig  drótból font figurával támasztották 
meg. Ez a figura a vízjegy. Ha a papírt a nap- 
vagy lámpafény felé tartod, világosan látod a merítő- 
háló támasztódrótjainak s vízjegyének nyomát, ökörfej, 
mérleg, horgony, mákfej két hosszúnyelű levél közt, olló, 
korona, három hegy, két keresztbe rakott nyil, Hollan- 
diában méhkas, Angliában csörgősipka — ezek a leg- 
gyakoribbak. A vízjegy kevés középkori papíron hiány- 
zik s amelyiken hiányzik, az mindig gyöngébb minőségű, 
mint amelyiken rajta van. A főjegyek 200-300 évig 
is  eléltek, de mindegyiknek tömérdek változata volt; 
Briguet! több mint 16.000-et gyűjtött össze. A változa- 
tok apró részletekben térnek el egymástól: az egyik mérleg 
karikán függ, a másik kereszten; az egyik körbe van zárva, 
a másik nincs; gyakran csak a méretek különbözők. A drót, 
melynek hajlításából a vízjegy keletkezett, engedetlen 
anyag, magát a hálót általában kétévenkint kellett ki- 
cserélni, a hálót készítő mesterek változtak, minden nem- 
zedék új változatokat eszelt ki. A sok eltérés miatt a 
vízjegyek — származásának s magyarázatának kutatása 
megakadt. Papírszállításokról — fenmaradt szerződések- 
ben a megrendelő kiköti, hogy ilyen meg ilyen vízjegyű 
papírt szállítsanak, — a minőségeket tehát a vízjegyek 


! Les filigranes, 2. kiad. 1923. 

szerint különböztették meg. Kétségtelenül gyári jel volt, 
az ellenőrző vizsgálatoknak alávetett "malomtulajdono- 
sok vele igazolták termelésüket, de ugyanazt a vízjegyet 
sok gyár használta, különösen, ha arról volt szó, hogy 
valamely jóminőségéről híres malom vízjegyét utánozzák. 
Hiába tudjuk, hogy a Velencében gyártott papírokon a 
mérleges  vízjegy látszik; mindaz a  megszámlálhatatlan 
mennyiségű mérleges vízjeggyel ellátott papír, mely fel- 
lelhető minden ország kódexeiben, oklevelein meg ős- 
nyomtatványain az Atlanti Óceántól a Fekete tengerig s 
a Balti tengertől Szicíliáigy nem származhatott egyetlen 
papírmalomból. 

Óvatos kutatók a levéltári adatok hiánya s az egyéb 
történelmi források hallgatása miatt azt hiszik, hogy a 
Stromer-előtti német s a XVI. század előtti magyar- 
országi papír Olaszországból származik. Vannak is hirek 
papírszállításokról, — Anjou-királyaink privilégiumokat . is 
adományoztak az Olaszországból Dalmácián át Magyar- 
országba való papírszállításra, de mégsem hihető, hogy 
egy ilyen egyszerű eszközökkel dolgozó ipar, mint a 
papírgyártás, mely ráadásul a feldolgozandó anyagot, a 
rongyot is bárhol felhajthatta, nem ütött volna tanyát 
ott, ahol sok papírt fogyasztottak, ahol nagy volt — s 
a XIV-XV. században már mindenütt nagy volt - 
a papírszükséglet. A papír azért szorította ki a per- 
gament, mert tíz-tizenötszörte olcsóbb volt nála. Papír- 
kéziratokon ugyan szó sem lehetett oly szép miniatúrák- 
ról meg  kezdőbetükről, mint a  pergamenkódexekben, 
de a gazdasági szempont legyőzte az ízlést s legyőzte a 
kancelláriák . aggodalmát, hogy a papíroklevél hamarább 
pusztul el a pergamenoklevélnél. De lehetett-e olcsóbb 
a papír, ha az akkori szállítási eszközökkel Olaszországból 
kellett hozatni? Ha a gazdasági szempont legyőzte a 
tartósabb és szebb pergament, nem lett volna elég gaz- 
dasági érzék ahhoz, hogy bármelyik folyóvíz közelében 
papírmalmot . építsenek? A gyártás módja túlságosan 

egyszerű ahhoz, hogy -— csak azért, mert nincs rá le- 
véltári adat s nem említi a korabeli irodalom — el kell: 
jen hinnünk, hogy Magyarországon csak a XVI. század 
óta gyártottak papírt, mert akkor a vízjegyekben már 
előfordult Brassó és Kolozsvár város címere. A XV. 
században nyomda is volt Budán s erről sem esik sehol 
a leghalkabb korabeli említés sem, csak ép magának a 
nyomdának termékeiben. Az ő papírjában is a mérleges 
vízjegy látható s ugyanazt a vízjegyet mutatja az Egye- 
temi Könyvtár néhány XV. századi budavidéki kolostor- 
ban másolt papírkódexe is. 

Két merítőlegény, kiknek egyike merített, másika 
átnyújtotta s átvette a  merítőhálókat, naponta 12 órai 
munkaidő alatt négy-ötezer ívet tudott előállítani. A 
termelés e gyorsasága s a feldolgozandó rongyanyag 
könnyű megszerezhetősége és olcsósága lett a nyomdá- 
szat elterjedésének gazdasági alapjai A nyomdászok 
ott kerestek tanyát, ahol papírhoz jutottak. Az első 
nyomdák a papíripar vidékein rendezkedtek be: végig 
a Rajna mentén Utrechttől Bázelig, végig a Po mentén, 
Bajorországban s főként Velencében, melynek hatalmas 
papíripara a XV. században magában Velencében 150 
nyomdát tudott ellátni. 


7. A TÁBLANYOMAT 


A táblanyomat a nyomdászat előfutára. Láncszem 
a kézimásolás és a nyomdai sokszorosítás közt. Az írást 
még kézi munkával faragták ki a fatáblán, a levonatok 
már mesterséges sokszorosítások. 

A nyomdászat alapgondolata — a szövegeknek nem 
kézírással, hanem gépies módon való sokszorosítása — 
oly régi, s annyiféle iparban volt gyakorlati alkalmazás- 
ban, hogy nem tudjuk, meddig kövessük vissza a múltba? 
Egy VI. századbeli egyiptomi ruhagyár romjai közt talált 
gyapjúszövet mintáit fatábláról nyomták le s a lelet 

mellett ott volt maga a fatábla is, melyen a mintát ki- 
faragták, beszínezték s a szövetbe nyomták. A japán 
Nárában talált selyemszövetek mintáit is  fatáblákról 
sokszorosították s a mintában virágok, fácánok, énekes- 
madarak s pillangók közt a 734-ik, illetőleg más pél- 
dányon a 740-ik évnek megfelelő évszám látszik. A 797- 
ben befejezett Shoku-Nihongi-évkönyv a nárai  szövet- 
színnyomásról megemlíti, hogy a japánok ezt az ipart 
Kínában tanulták. A mintás és többszínű szövetnyomás 
a X. század óta Európában is elterjedt. A sokszorosítás 
más példái a középkori feliratos és figurális viasz- és 
ólompecsétek, a régi rómaiak sajtóval vert pénzei, a 
berlini Altes Museum piros-tintás bélyegzővel lebélyeg- 
zett egyiptomi  papyruszai,  Assurbahipal  exlibrise, a 
babyloni téglabélyegzők, satöbbi. A legősibb példa talán 
a krétai phaestosi korong, melynek spirálisan futó hiero- 
gliféit kidomborodó faragványról nyomták az agyagba. 

A könyv történetében mindig a kezdetek kérdése 
a legnehezebb, mert a kezdetek korából semmi sem ma- 
radt meg. A legrégibb írásmaradványok, a legrégibb 
papyrusz-, pergamen- vagy papírtöredékek s a legrégibb 
nyomtatványok mindegyikén látszik, hogy számtalan ma 
már nem s részben még nem ismert még régibb példány 
után következett. Egyikük sem kísérlet már, valameny 
nyi csak foszlánya egyegy kiforrt kultúrának, a maga 
korában egyik sem kezdeményező, egyik sem új. Csak 
a múzeumok időrendes csoportosításában , elsők". 

Ez a legrégibb táblanyomatra is áll, mely Japánban 
készült, de nem japán, hanem szanszkrit nyelven s nem 
szanszkrit, hanem kínai írásjelekkel. Számos  példány- 
ban maradt meg; a British Museumban három van be 
lőle, a lipcsei könyvmúzeumban egy, Japánban sok. Az 
említett  Nihongi évkönyv szerint Sho-toku császárné 
nyomatta Nárában, 770-ben, egymillió példányban. A 
hatodfél centiméter magas s 55 centiméter hosszú papír 
tekercs 30 hasábon hat buddhista varázsigét közöl nyom- 

tatásban. A császárné apró  pagodákat ábrázoló  fa- 
tokokban szétosztatta az ország Buddhakolostorai közt. 
Az , egymillió" nyilván csak ,igen-sok" helyett áll; min- 
denesetre igen-sok példányban nyomták, hiszen csupán 
a yamatoi Ho-riu-ji-templom kisebb faragási eltéréseket 
mutató példányait is három különböző fatábláról vonták 
le. Egyetlen tábláról nem lehetett volna annyi tiszta 
példányt kapni. 

A Nihongi-évkönyv egykorú írója itt is kínai előz- 
ményekről beszél. 

Miben állt a fejlődés, mely ezt a legrégibb ismert 
nyomtatványt megelőzte? A nyomdásznak először odáig 
kellett jutnia, hogy a szöveget tükörképében vésse, kü- 
lönben az írás visszájáról tűnnék fel; azután a vésett 
táblákról át kellett térnie a domború kidolgozásúakra, 
mert enélkül csak sötét alapon fehér jeleket mutató fol- 
tos levonatokat kaphatott; végül az írásnál használt 
hígított tuss helyett a papírt nyomtatás közben el nem 
mázoló, pontosan fedő nyomdafestéket kellett kikísérle- 
teznie. Már a legrégibb leletek technikája is egyezik 
a későbbiekével: a kalligrafus a szöveget papírra írta s 
azt — az írással lefelé — nyirkos sima fatáblára nyomta, 
mely az írásjeleket tükörképükben átvette; a metsző a 
jelek körül elfaragta a fát, úgy hogy a jelek a tábláról 
kidomborodtak; a nyomdász a tiszta papíríveket ráfek- 
tette a  befestékezett metszetre s  hátlapjukat átkefélte; 
ezer példányt is levonhatott naponta. 

A nyomdászat gazdasági előfeltétele a papír s nem 
véletlen, hogy a nyomdászat hazája a papír hazája: Kína. 
Innen ugyanazon a régi sivatagi úton jutott el Európába, 
melyen a papír is jött s maradványait ugyanazok az ex- 
pedíciók találták meg, ugyanazokon az állomásokon, 
melyeken a régi papírokat fedezték fel. Itt is, úgy 
mint ott, a leletek kora az út irányában csökken. Kelet 
felé régibbek, nyugat felé újabbak. Stein Aurél 1907- 
ben Tun Huangban az , Ezer Buddha" nevű sziklatem- 

plom egy 1035-ben befalazott kamrájára akadt. Budd- 
hista szerzetesek egykor ide mentették ellenséges kezek 
elől levél: s könyvtárukat, 1130 csomagba kötött 15.000 
papírtekercset, többnyire kéziratokat meg leveleket, me- 
lyek legkorábbika 406-ban, legkésőbbike 994-ben kelt. 
Á titok őrzői nem érték meg az ellenség elvonulását s 
a kamra létezéséről majdnem kilencszáz éven át senkisem 
tudott. Az iratok közt volt négy egylapos nyomtatvány 
félszáznál több példányban, négy nyomtatott tekercs és 
egy 949-ben nyomtatott nyolc oldalas könyv. A leg- 
korábbi s egyúttal a legszebb a 6 fatábláról 16 láb 
hosszú tekercsre levont , Gyémánt Sutra", melyet a ko- 
lophon tanúsága szerint 868 május 11-én szülei emlé- 
kezeiére ingyenes szétosztásra nyomtatott Wang Csih. 

Tekercsalakú tangut nyomtatványokat Kozlov orosz 
expedíciója talált Kara-Kothóban. Az egyik 1016 május 
16-án kelt s a kolophon itt is megnevezi a nyomdászt 
s azonkívül a metszők külön is szignálták a táblákat. 
Errébb,  Turfánban, Le Cog és  Grünwedel ezernyi 
buddhista szentképen kívül kínai, uigur, szanszkrit, mon- 
gol, tibeti meg tangut táblanyomatokat gyűjtött a XI- 
XIII. századból. A tekercsalak megszűnt:  összehajto- 
gatták — négyzetalakra, a  tekercshasábok  könyvoldalak 
lettek, verzója két-két , felvágatlan?" levél belső — üres 
— oldala. Az új könyvalaknak még a borítéka is a 
tekercs külső  selyemburkának háromszoros behajtása, 
kemény papírívekre ragasztva. 

Közben a leletek tanúságait a történelmi források 
adatai egészítik ki. Kína a fantasztikus számok s kor- 
látlan lehetőségek, az 50.000 írásjel, a 2450 kilométer 
hosszú őrfal hazája, nyomdászattörténetében is elképesztő 
számokkal szolgál. A 981-ben elhalt Sie Kiu Cseng 
krónikájában beszámol arról a nagy vállalkozásról, mely 
lyel Fehg-Tao miniszter a konfuciusi kánoni könyveket 
sokszáz kifaragott tábláról nyomtatott 130 kötetben ki- 
adta, — 994 és 1063 közt a kínai nemzeti akadémia több- 

száz kötetben közreadja a régi uralkodóházak történetét. 
972-ben kezdik nyomtatni a buddhista ,,Tripitaká"-t s 
már az első kiadásban 130.000 fatábláról 5000 kötet 
készült el. A XII-XIII. században még húsz kiadása 
jelenik meg, többek közt Japánban is. A XV. századi 
koreai kiadás 6467 kötetre rúg s ebből 6465 kötet a 
tokyoi császári könyvtárban még ma is megvan; mind- 
össze két kötet veszett el az egykor teljes sorozatból. 

Újabb időben a régi kínai könyveknek egy 2100 
kötetből álló  fényképhasonmássorozata jelent meg s 
ebben 300 kötet mutatja be a Sung- és mongol dinasz- 
tiák  (960-1368) korának  nyomtatványait. Ebben az 
időben egész Keletázsiában Nárától Turfánig minden 
valamirevaló irodalom nyomtatásban jelent meg. 

A mongol uralom korában Európa is tudomást szer- 
zett a kelet nyomdászatáról. Főleg a kínai papírpénz 
érdekelte, melyet 970 óta nyomtattak s mely 400 év 
alatt átlagban évi  harminchétmillió bankjegyben jelent 
meg. Nem kevesebb mint nyolc középkori európai író 
írt róla.) A XIII. században számos európai járta a 
Pekingbe vivő karavánutat: a pápa meg a francia király 
követe,  Rubruguis, aki  Karakorumban magyar  hadi- 
foglyokkal találkozott, Carpini, ki jelenti a pápának, 
hogy a nagykhán levelének bélyegzőjét keresztény em- 
ber, az orosz Kozmosz metszette, Marco Polo meg társai, 
a  kambaluki keresztény érsek, Johannes de Monte 
Corvino, ki 1305-ben tatár nyelvre fordítja az Újtesta- 
mentumot s azt írja a pápának, hogy hat bibliai szent- 
képet adott ki latin, uigur és perzsa felírással, abban 
az időben, mikor Kínában minden irodalom, legfőként 
pedig a vallásos irodalom nyomtatás útján terjed. Fe- 


X) Rubruguis, Roger Bacon, Marco Polo, Hayton, Odoric, 
a soltaniai érsek, Pegolotti, Josafat Barbara. — Mongol nyom- 
tatott . papírbankjegyeket számos példányban őriznek  Szent- 
péterváron, Berlinben, Londonban,  New-Yorkban,  Sanghaiban 
stb. 

rencrendi barátok, keresztény missziók érkeznek Kínába, 
csupa egyházi személy, kiknek műveltsége a könyvön 
alapult. Annyira nem volt elszigetelt világ Kína meg 
Mongólia, hogy a flórenci Pegolotti 1340ben Baedekker- 
féle útmutatót ír az odautazó kereskedők számára. 

Egyébként nemcsak Kínában, hanem Perzsiában is 
megismerkedhettek az európaiak a táblanyomattal. Teb- 
rizben a mongolok 1294-ben kínai meg arabszövegű 
papírpénzt , nyomnak. — Egy —— szemtanú, —— Rasideddin 
perzsa író, ki történeti munkájában a tebrizi nyomdá- 
szattal is foglalkozik, tanú rá, hogy ugyanabban az 
időben genuai meg velencei kereskedők fordultak meg 
Perzsia mongol fővárosában s a keresztes háborút vi- 
selő hatalmak követei is jöttek, hogy a mongolokkal 
a szaracénok ellen szövetséget kössenek. 

A kereszteshadjáratok idejéből származik az az ötven- 
egynéhány egyiptomi nyomtatvány is, mely az el-fayumi 
lim-lommal jutott Bécsbe, Rainer főherceg  gyűjtemé- 
nyébe. Ezekből a kinai-turkesztáni technikával készült 
arab nyomtatványok töredékeiből Goldzieher Ignác arra 
a meglepő következtetésre jutott, hogy az egyiptomi 
arabok kétszáz évvel a Gutenbergbiblia előtt a teljes 
Koránt nyomtatásban olvasták.") 


Hogy Kínából közvetlenül is került Európába fa- 
metszetes nyomtatvány, arra a leghangosabb bizonyíték 
a kártyajáték. Le Cog turfáni leletei közt két X. szá- 
zadbeli fametszetes játékkártya van. Miként került a 
kártyajáték Európába? Talán, mint a sakkjáték meg a 
dominó, arab közvetítéssel, talán, mint Francis T. Carter 
gondolja, a mongolok magyarországi tartózkodása alatt, 
együtt a buddhista szentképekkel, s innen vette útját 
Prága, Bajorország, Velence felé. A legrégibb európai 
adat szerint 1377-ben fordult elő Németországban. 1397- 


§)  Goldzieher Ignác: Rainer Főherceg  papyrusz-gyűjte- 
ménye. Budapesti Szemle 1894, LXXVIII. köt. 6-7. 1. 

ben Parisban már eltiltják, mint a munkásosztály meg- 
rontó ját. 

Ugyanekkor terjedtek el a buddhista minta szerint 
nyomtatott keresztény szentképek.  Délnémet kolostorok 
kódexeinek  kötéstáblájába ragasztva százával kerültek 
elő. — Túlnyomórésze  keltezetlen. A brüsszeli királyi 
könyvtár egy egy leveles fametszetén az 1418-as, a man- 
chesteri . John — Rylands-könyvtár  Szent-Kristóf-képében 
két verssor mellett az 1423-as évszám áll. A XV. sz. első 
felében Hollandiában és Németországban tízezrével nyom- 
tak egyleveles szentképeket, szöveggel, vagy szöveg nélkül, 
de nyomtak kisebbterjedelmű könyveket is, képekkel 
vagy képek nélkül. Az eljárás ugyanaz, melyet a kínaiak 
követtek. A papírlevelet a fatábla befestékezett metsze- 
tére fektették s átdörzsölték; a papírlap egyik oldala 
üres maradt s ha a szöveg mégis kétoldalas, a nyomtat- 
vány üres oldalaival egymáshoz ragasztott levelekből áll. 
(Kínában a tekercs behajtogatásából keletkezett könyv- 
ben két-két üres oldal felvágatlan maradt.) A XV. szá- 
zadban azonban a kínai módszerrel szemben újítást ta- 
pasztalunk: prés igénybevételével a papír mindkét ol- 
dalára nyomtatnak. így készültek az  iskolakönyvek, 
Donatus latin nyelvtanai, 14-28 levélnyi terjedelemben, 
az Abecedariumok, melyek az ABC-én kívül a Pater- 
nostert, az Ave-Mariat s egyéb elemi tudnivalót közöltek, 
a rövid szövegű, de képekben gazdag Biblia Pauperum, 
az elmélkedésre serkentő Ars Moriendi, a Róma neve- 
zetességeit leíró  Mirabilia Romae. Valamennyi rövid, 
népies s a kódexekhez képest olcsón árusított kiadás 
volt. Sok példányban kívánt, de kisterjedelmű  szöve- 
geknél az effajta sokszorosítás előnyé szembetűnő: nem 
kellett őket újra meg újra másolni, elég volt egyszer 
kifaragni s a faragványról a kívánt példányszámot le- 
vonni. 

De kínai méretű apparátusra, hosszúszövegű vaskos 
táblanyomatokra Európában nem került sor. Alig né- 

hány évtized, hogy elterjedt a táblanyomás, már kiszorí- 
totta egy újabb, gazdaságosabb, a faragással járó idő- 
veszteséget megtakarító sokszorosító eljárás: a  mozgat- 
ható betűkkel dolgozó nyomdászat. Az egységesen ki- 
faragott sík helyett a betűszedésből összeállított mozaik- 
szerű sík lett a sokszorosítófelület. 


8. A SZEDÉSNYOMÁS 


Az emberiség gyermeki képzelete a könyv megterem- 
tését mindig egy-egy elmeóriás, egy-egy nagy felfedező 
művének hitte. Alakját körülfonták a legendák, emléké- 
nek templomokat és múzeumokat építettek. Az írás 
istenek . kieszelése:  Babylóniában  Nábó, Egyiptomban 
Thot adománya. A papírt felfedező Cai Lun emlékének 
a kínai tudósvilág vallásos áhítattal hódol és pagodákat 
épített tiszteletére. Keleten a nyomdászat feltalálója, 
Feng Tao, ugyanoly tiszteletben részesült, mint nyu- 
gaton Gutenberg. Ügy írnak róluk, mintha a nyom- 
dászat eszméje és megvalósítása oly tökéletességben pat- 
tant volna ki fejükből, mint Jupiter gondolatterhes hom- 
lokából a teljes vértezetébe öltözött Minerva. 

De nem. A felkutatott maradványok mást monda- 
nak. Nincsen feltaláló. Úgy az írás, mint az írásra 
szolgáló anyagok s maga a nyomdászat senki felfedezése, 
hanem lett, kinőtt a múltból, kicsi magból évezredes fej- 
lődésben, egyre javult, tökéletesbült, nem egy, hanem 
sok csiszoló elme munkájában. Amilyen hosszú fejlődés 
vezetett a barlanglakók kezdetleges rajzaitól a  hierog- 
lifeken és szótagjeleken át a betűírásig, a babyloni orna- 
mentikus  háztégláktól a  könyvtéglákig, az egyiptomi 
papyruszszövettől az írópapyruszig, a kínai  selyemte- 
kercstől a Stein Auréltól talált félpapíron át ugyancsak 
Stein  rongypapírjáig, époly hosszú, lassú út vitt a 
bélyegzőtől, — pénzveréstől, — szövetnyomáson, fatáblanyo- 
matokon át a szedésnyomásig. 

A fejlődés törvénye oly erős s a szedésnyomás any 
nyira a papíripar és a táblanyomás hazájában, Kínában, 
gyökerezett, hogy legyőzte a kínai írás sokezer jeléből 
származó nehézségeket is. Sajátságos tény, hogy a sze- 
désnyomás pont annál a népnél terjedt el először, mely- 
nek írása valamennyi közt a legnagyobb nehézségeket 
okozza a szedőnek. S mégis a gondolat oly egyszerű 
s oly hatásos, hogy győzött a gyakorlat nehézségei fölött. 
Tai Cung király a koreai állami nyomda sokszázezer 
egységből álló jelkészletének hatalmas öntési költségeit 
1403-ban azzal indokolta, hogy lehetetlen minden szö- 
veget fába metszeni, lehetetlen a hosszadalmas munkával 
kifaragott fatáblát más szöveg közrebocsátására újra fel- 
használni, de megfelelő számú újra felhasználható kü- 
lönálló jellel minden könyvet, újat meg régit, ki lehet 
nyomatni. 

Kínában a szedésnyomás három fejlődési fokon ment 
át: a XI. században agyagjelekkel, a XIII-ikban fajelek- 
kel, a XIV-ik végén fémjelekkel nyomtatnak. 

Pi-Seng (aki nem volt kovács, mint ahogy egy for- 
dító félreértése nyomán az európai szakírók állították) 
1041 és 1048 közt agyagjelekből rakta össze szedéseit. 
Módszerét egy kortársa, egyúttal barátja és politikai 
pártvezére, ha  Sung-korszak legmegbízhatóbb  történet- 
írója, Sen Kuo (1030-1093), a kínaiak szokott rész- 
letességével — jellemzi.  Pi-Seng  agyagjeleit egyenkint 
mintázta s szalmalángon keményre égette. Vasból való 
szedőtábláját könnyen olvasztható s gyorsan keményedő 
gyantakeverékkel vonta be s ha rajta jeleit párhuzamos 
bádogkeretek közt hasábokba állította, a szedéssel meg- 
telt táblát megmelegítette, hogy az agyagjelek a gyantake- 
verékbe ragadjanak, mire a szedést sima deszkával egyen- 
letesre szorította. A  festékezett szedésről átdörzsöléssel 
ezer példányt boszorkányos gyorsasággal tudott levonni. 
Két vastáblával dolgozott: míg az egyik kész szedéséről 
folyt a nyomás, addig a másikra a szöveg folytatását 

szedték; ha az elsővel a nyomást befejezte, mindjárt 
folytathatta a másikkal s ezalatt az első szedést a tűz 
fölött melegítve a vastábláról leolvasztotta s szétszedette, 
hogy a szöveg harmadik folytatását szedhesse rá. Min- 
den írásjel több agyagpéldányban volt meg, a gyakrab- 
ban előfordulók húsznál is több példányban. A kínai 
szótárt pótló hivatalos rímkönyv sorrendjében hevertek 
a szedőszekrények indexszel ellátott ezernyi rekeszében. 
Ha olyan jelre volt szüksége, mely a készletben hiány- 
zott, legott mintázott s égetett egyet. Halála után be- 
rendezését Sen Kuo pártja örökölte. 

Wang Cseng, ki maga is vezetett nyomdát, 1314-ben 
azt írja, hogy az agyagjelek nem fogták jól a nyomda- 
festéket s azonkívül könnyen törtek. Az ő korában 
fajeleket használtak, melyeket a szedő, hogy az óriási 
jelkészlettel megbirkózhassék, forgatható szedőasztalokon 
helyezett el. Pelliot expedíciója Thun Huangban egy 
zsákra való XIII. századbeli uigur fajelet talált. Ez a 
lelet Wang Cseng amaz állítását is igazolta, hogy a 
jeleket elősször fatáblákon faragták ki s aztán a fatáb- 
lákat finom fűrésszel úgy fürészelték szét, hogy az egyes 
typusokat mozaikszerűen ismét új tábla alakjára lehetett 
összeilleszteni. Oly pontosan simultak egymás mellé, 
hogy a Sung-korszak könyveiről nehéz megmondani, 
melyik táblanyomat s melyik szedésnyomat. Az egyiken 
egy írásjel álló társai sorában oldalt fekszik: ez kétségte- 
lenül szedéssel készült. 

A fémjelekkel való koreai szedésnyomásról nemcsak 
bő korabeli ismertetések maradtak meg, hanem maguk- 
ból a XV. század első évtizedében használt rézjelekből 
is vannak példányok a lipcsei Könyvmúzeumban, az 
amerikai — természetrajzi — múzeumban s több japán 
múzeumban. S ami a fő, a nyomtatványok egy része 
is megvan. Sir Ernest Satow 1882-ben két japán könyv- 
tárban harminchetet vizsgált meg s koreai kolostorokból 
azóta számos további példány került elő. Címlapjuk 

egyes esetekben még a nyomtatás évét is megnevezi: 
1409, 1434, 1437 stb. s többnek a címlapja azt is megem- 
líti, hogy mozgatható írásjelekkel nyomattak. Előszavaik 
a koreai állami nyomda működéséről közölnek fontos 
részleteket. A Yi-dinasztia évkönyvei szerint 1392-ben 
egy könyvminisztériumot . állítottak fel, melynek feladata 
volt gondoskodni a réz jelek öntéséről és a könyvek nyo- 
matásáról. A typusok mintájául — mondja az említett 
1409-es kiadvány előszava — a királyi palota könyvtárá- 
nak három különösen szép könyve írásjelei szolgáltak. Song 
Hyon, egy XV. sz.-beli koreai író közli, hogy a jeleket elő- 
ször fába metszették, a fajeleket a tenger partjáról hozott 
finom homokba nyomták s a homokmintáról öntötték a 
negatív  bronzjelet; a szedést viasszal bevont táblákra 
sorakoztatták s a levonatokat nem préssel, hanem át- 
dörzsöléssel készítették. 

Az 1437. évi nyomtatvány előszavában dicsekszik, 
hogy mennyire tökéletesebb módszer szerint készült, 
mint elődei. Előbb naponta csak húsz ívet tudtak nyo- 
matni, ő már a napi negyveníves termelést szülötte. El- 
mondja, hogy a király milyen buzgalommal istápolja a 
nyomdászatot. 1420-ban  összegyűjtette a kolostorok 
bronzharangjait, az állami hivatalok  bronzvázáit meg 
bronztárgyait s azokból két hónap leforgása alatt új 
typuskészletet öntetett. S 1434 augusztus 16-tól októ- 
ber 11-ig újabb 200.000 jelet. Egy másik XV. század- 
beli koreai író azon áradozik, hogy a mozgatható jelek- 
kel való nyomtatás áldásaként az ő korában az összes 
klasszikusok, a történelmi, bölcseleti és költészeti gyűj- 
temények kiadásai , minden házban" fellelhetők. 

Mihelyst a papíripar annyira elterjedt Európában, 
hogy szilárd alapul szolgálhatott a nyomdászat számára, 
a szedésnyomás itt is megindult. Első ismert nyomtat- 
ványainak előállítása ugyanúgy folyt le, mint Koreában. 
Nemcsak a különálló jelekkel való mozaikszerű magas- 
nyomás gondolata kínai, hanem gyakorlati  megvaló- 

sulása is. Kezdetben a fémtypusokat itt is homokfor- 
mákról öntötték. A nyomdafesték itt is, mint Kínában, 
higitott olajban oldott lámpakoromból készült. Még 
azt sem lehet mondani, hogy az európai ősnyomdászok 
szedése -- ellentétben a kínai jelszedéssel —  betűszedés 
volna. Ellenkezőleg:  szedőszekrényükben sokkal több 
a ligatúra, abbreviatúra, kettősbetű s egyébb jel, mint 
a tulajdonképeni betű. Mi sem lett volna természete- 
sebb, mint hogy írásunk alkatához híven kövessék a 
nemzeti nyelveken írt kódexek másolóit s  szövegeiket 
betűegységekből állítsák össze. Miként a  humanista- 
kódexek leírói sem törődtek sokat a másolatuk alapjául 
szolgáló kéziratok ligatúráival s  rövidítéseivel, nekik 
sem kellett volna a gótikus kódexek szóképeihez tapad- 
niuk. De miként a Pelliot által talált uigur typusokon az 
vigur betű helyett a kínai összetett jelek hatására uigur 
betűből összetett szó- és ragképeket látunk s miként az 
1434-ben Koreában szanszkrit írással nyomtatott könyv 
sem szanszkrit betűegységekből, hanem szanszkrit betűk- 
ből összetett szóegységekből áll, úgy az európai ősnyom- 
dászok betűi is csupán jelek a többi jel közt. A kötő- 
szókat, — viszonyszókat,  formulákban  szokványosán  elő- 
forduló főneveket s jelzőket, továbbá a végzeteket, ők 
sem nyomtatták betűkkel, hanem a kódexekben is hasz- 
nálatos abbreviatúrákkal. 

Ma még rejtély, hogy a kínai szedésnyomás ismerete 
milyen úton került Európába. A XVI. században Pau- 
lus Jovius (História sui temporis 1550), ki nemsokkal 
azután, hogy Oroszország megszabadult a mongolok két- 
százéves megszállása alól, moszkvai követ volt, azt hitte, 
hogy mongol közvetítéssel Oroszországon keresztül. A 
nizsni-novgorodi mongolok és a német Hansavárosok 
közt még a XV. században is volt kereskedelmi össze- 
köttetés. Egy francia tudós,  Blochet, azt gyanította, 
hogy a. koreai tengerpartok hollandi kereskedelmi ügy- 
nökei hozták haza a szedésnyomás hírét. Bizonyos, 

hogy a XIV. században elég európai kereskedő s elég 
keresztény pap tapasztalhatta Kínában a nyomdászat 
nagy kiterjedését és hasznát. A szedésnyomással egy 
időben ugyancsak felderítetlen vitákon jutott el Kínából 
Európába a porcellán, a lőpor és az iránytű, melyről 
először ugyanaz a Sen Kuo írt, kinek a Pi-Seng-féle 
nyomdászat ismeretét is köszönjük. Éppen Kína ado- 
mányai alakították át Európa életét, vetettek véget a 
középkornak s adtak új fordulatot a világtörténetnek: 
a lőpor felrobbantotta a feudális rendszert, az iránytű 
a felfedezőket tengerentúli  világrészekbe kalauzolta s 
világhatalommá tette a kereskedelmet, a nyomdászat 
pedig kivette az egyház hatásköréből a szellemi élet irá- 
nyítását. 

Nem ismerjük a szedésnyomás útját Kínából Euró- 
pába, de ismerjük a fejlődés időbeli egymásutánját, lát- 
juk, hogy az európai nyomdászok ugrás nélkül, lánc- 
szemszerűen folytatják a nyomdászatot azon a fokon, 
melyet a koreai állami nyomda elért, tudjuk, hogy a 
nyomdászat több más kínai eredetű iparral van össze- 
függésben s nem hihetjük, hogy a nyomdafesték, a 
mozgatható typusokkal való szedés elve s a betűöntés 
első technikája két helyen egymástól függetlenül ugyan- 
arra a színvonalra fejlődhessék. 


9. COSTER ÉS GUTENBERG 


A legrégibb európai nyomdásztörténet még a XV. 
században jelent meg, a Chronica der Stadt Köln, (1499) 
egyik fejezeteként. Szerzője olyan emberre hivatkozik, 
aki még ismerte Gutenberget, aki a mainzi Gutenberg- 
műhelyben tanulta meg a nyomdászmesterséget s aki, 
mint az első kölni nyomda megalapítója, a németországi 
nyomdászok közt rendkívüli tekintélynek s tiszteletnek 
örvendett. Erre az akkor még élő Ulrich Zellre hivat- 
kozva mondja a Chronika szerzője, hogy a nyomdászok 


53 


mindenütt . Gutenberg módszere szerint működnek s 
olyan nyomdai eszközökkel dolgoznak, amilyeneket ő 
használt először, de Gutenberg maga eleinte az 1440 
előtt . Hollandiában . nyomtatott  Donatusokat utánozta, 
a hollandi nyomdász módszerét (,die selue  manier") 
csak lassan tökéletesítette?  lángeszű  újításaival  azon- 
ban végül is odáig vitte, hogy hozzáfoghatott egy akkora 
mű, mint a teljes Biblia kinyomtatásához. 

A Gutenberget megelőző korból eddig hét külön- 
féle Donatus-kiadást ismerünk s ezek mind a Hollandia- 
ban használt textúraírás betűivel vannak szedve.  Le- 
véltári kutatások pedig megerősítették a sokat vitatott 
hagyományt, hogy a hollandi ősnyomdász s a Donatusok 
valószínű nyomtatója Laurens Jansszon Coster volt. 

Coster haarlemi sekrestyés s mint olyan a haarlemi 
városi iskola hivatalból kirendelt tanítója. Tanító és 
üzletember egy személyben, aki hasznára tudta fordí- 
tani azt a tényt, hogy a Donatusra nemcsak Haarlem- 
ben, hanem mindenütt, minden iskolában szükség volt 
s sokkal több példány kellett belőle, mint bármely más 
könyvből. Sem a kézimásolás, sem a  fatáblakifaragás 
hosszadalmassága nem tudott lépést tartani a kereslettel. 
Viszont a koreai módszerrel, különálló betükkel, gyor- 
san és nagy példányszámban előállíthatta a Donatust is, 
de más tankönyveket is. Mert Coster nemcsak Dona- 
tusokat, hanem más tankönyveket is nyomtatott. Többek 
között Alexander de Villa Dei latin verses nyelvtanát, 
a Doctrinalet, melynek egy ,öntéssel készült" kiadásá- 
ból 1445 januárjában Jean le Robert, saint-auberti apát 
vásárolt Bruggeben egy példányt 20 sousért s ugyan- 
akkor a saint-auberti parókia is egy ugyanilyent. Az 


! so ist doch die evrste vurbyldung vonden in Hollant 


vyss den Donaten, die daeselffst vur der tzijt gedruckt syn." 

7 ,ind is vili meysterlicher ind subtilicher vonden dan 
die selue manier was, und ye lenger je mere  kunstlicher 
wurden." 

európai szedésnyomás tehát a tankönyvszükséglet kielé- 
gítésére indult meg. Coster azonban csakhamar más 
kapós könyveket is nyomtatott s ezek számára ismételten 
új — typusokat öntött. Első  typuskészletét — ugyanis 
csupán a Donátus szövegére metszette s ebben több jel, 
melyre a Donatus kinyomtatásához nem volt szüksége, 
hiányzott. Mikor később ugyanezzel a készlettel Pon- 
tanús Singularia Juris c. munkáját nyomja, bezzeg szük- 
ség lett volna rájuk s úgy segített magán, hogy a hiány- 
zókat az időközben más szövegek számára öntött kisebb 
typusaiból vette kölcsön. Amiből két dolog következik: 
hogy úgy a nagyobb betűs Donatus, mint a hosszabb- 
szövegű, de a  papírfogyasztás csökkentése kedvéért 
kisebb betűs Doctrinale, valamint a Donatus nagyobb 
s a Doctrinale kisebb betűinek kirívó vegyítésével készült 
Pontanus nem lehet táblanyomat, hanem szedésnyomat; 
s hogy mindahárom mű ugyanannak a nyomdásznak 
a terméke. 

Coster betűkészleteihez 20 egyszerű s 9 kettősbetű, 
továbbá 54 ligatúra, 67 abbreviatúra s 7 írásjel képét 
faragta ki fában, a faragványt, miként a koreai nyomdász, 
finomszemű homokba nyomta s öntőkannájával a homok- 
benyomatról cinbetűt öntött. A cin tartós, de drága 
anyag lévén, a takarékosság parancsára a cinbetűképhez 
külön ólomnyelet öntött. Ez a körülményes  kettős- 
öntés az egyöntetű koreaihoz képest hanyatlás volt, 
melyet az európai nyomdász szegénységével lehet ma- 
gyarázni. 

A koreai módszer különben sem vált be Európában. 
Itt drágább a munkaerő, itt a nyomdászat nem volt 
nemzeti ügy mint Koreában, hol a kincstár hatalmas 
anyagi — eszközökkel nagyarányú  betűöntő s — nyom- 
tató — üzemet tartott fenn, itt a nyomdászat  kis- 
emberek üzleti vállalkozása, kiknek arra kellett 
törekedni, hogy olcsó és gyors munkával lehetőleg sok 
könyvet s bármilyen könyvet tudjanak kinyomni s ez- 

által a vállalkozásba fektetett tőkét  gyümölcsöztetni. 
Coster körülményes betűöntése miatt nem tudott gyor- 
san dolgozni s terjedelmes munkák gazdaságos előállítása 
az időveszteség miatt lehetetlen volt. Nem tudott meg- 
birkózni azzal a két problémával, melyen az európai 
nyomdászat jövője megfordult:: a gyors és korlátlan 
betűöntés s a szöveg terjedelme fölött győzedelmeskedő 
nagypéldányszámban való nyomtatás kérdésével. 

E két problémát egy állandó matrica kieszelésével s 
betűöntőműszerének meg  könyvsajtójának  megszerkesz- 
tésével tizenötévi szívós kísérletezés után s tekintélyes 
vagyona feláldozása árán Gutenberg oldotta meg. 

A folytonos megújításra szoruló  homokmatricát, 
mellyel sem takarékos apróbetűt, sem rövid idő alatt 
sok betűt nem önthetett, felcserélte egy  kétmilliméteres 
fémkiszorításra alkalmas állandó ólommatricával s ha 
ebbe  bronzbetűbélyegzőjét  bemélyítette, egyetlen be 
nyomatról annyi betűpéldányt önthetett, amennyit akart. 
A betűtest öntéséhez a matrica ólmánál keményebb, 
de nem drága fémkeveréket választott. Hogy a jeleket 
ne kétszeresen kelljen öntenie, mint Coster, külön a 
betűképet s külön a nyelet, oly öntőműszert szerkesztett, 
mely egyfolytában hajszálnyi pontossággal egyező nyeles 
betűket vetett ki tetszésszerinti menyiségben. Fasajtóján 
a szedést egy fogantyúval előre-hátra tolható  deszka- 
lapon helyezte el, labdaccsal befestékezte, ráhajtotta a 
fakeretbe szúrt megnedvesített papírt, végül az egészet 
a borsajtolóhoz hasonló nyomótalp alá tolta s ennek le- 
eresztésével a papírt egyenletesen a szedésre nyomta. 

Gutenberg  strassburgi perének  aktáiból elénk lép 
az aranymíves, ki 1436 óta szállított  Gutenbergnek 
nyomdai felszerelést (,das zu dem trucken gehöret"), 
az esztergályos, ki nyomtató sajtót ácsolt össze számára; 
inasa, ki arról vall, hogy gazdája titkolódzik, az öntő- 
műszert szétszedeti, a részeket elrejteti, meghagyja, hogy 
senki fiának meg ne mutassák, nehogy valaki is sejtse 

mirevalók. 1440 óta Mainzban folytatja a kísérleteket, 
melyek vagyonát felemésztik. Végre: ,Az 1450-ik év 
aranyesztendő volt — mondja a Kölni Krónika — mert 
akkor kezdték nyomni Mainzban a nagy latin Bibliát 
a misekönyvek írásához hasonló betűkkel." De a nagy 
művet csak úgy tudta megkezdeni, hogy Fust 1450-ben 
800 aranyforinttal betársult a vállalkozásba. Ez is éppen 
csak a Biblia első kötetére futotta. Hogy a második kö- 
tetet munkába vehesse, 1452-ben újabb 800 aranyforin- 
tot kell Fusttól felvennie. Mikor 1455-ben a második 
kötet is kész, nyomban megkezdődött a szomorú per, 
melyben a tőkéjét visszakövetelő Fust a fizetésképtelen 
Gutenberg nyomdai felszerelését, betűkészletét s a Biblia 
példányait a maga javára lefoglaltatta. Gutenberg érett 
vetését Fust aratta le. 

45 példány élte túl az azóta eltelt századokat: 33 
papírpéldány, 12 különösen díszes  pergamenpéldány. 
Mikor a sanct-pauli bencésklastrom  pergamenpéldánya 
1926-ban vásárra került, egy berlini gyűjtő  1,500.000 
osztrák sillinget és további 250.000 dollárt fizetett érte. 

A Gutenbergbiblia semmivel sem árulja el, hogy 
nyomtatvány. Kéthasábos illuminalt s rubrikáit kódex- 
nek látszik, melynek nincs kolophonja. A mintájául 
szolgáló kéziratot annyira utánozta, hogy betűi, ligatúrái 
s abbreviatúrái többféle változatban is fordulnak elő; ez 
megtévesztően kéziratszerű jelenség. Különösen a betűk- 
nek a szomszéd betűk alakjához alkalmazkodó csatlakozó- 
formáin látszik ez. E változatok miatt a  Gutenberg- 
biblia typuskészlete 220 jelre rúg! A csatlakozóformák 
szedése a leggondosabb következetességgel történt s 
ebben Gutenberg gyakorlata jellegzetesen — különbözik 
minden más ősnyomdász gyakorlatától. A könyv 10-10 
leveles nagyívrétű füzetek sorozata s az egész 641 levélre 
terjedő mű négy szedőrészletre van osztva. Ebből az 
látszik, hogy igen gazdag betűkészlettel mindig 4-4 tíz- 
leveles — (húszoldalas) füzetet szedtek ki s nyomtattak 

négy sajtón egyszerre. Ebből viszont nagyobb személy 
zetre kell következtetnünk. A vezető mesteren s a kor- 
rektoron kívül  betűmetszőt,  betűöntőt,  festékkeverőt, 
4-5 szedőt, 4-5 nyomtatót s 1-2 szolgát kell a mű- 
helybe képzelnünk. A technikai felszerelés, a  sajtók 
száma, a betűkészlet tömege s a személyzet kiképzése 
mindenképpen kielégítőnek látszik. A  papírfogyasztás- 
ban viszont takarékosság észlelhető. Némelyik példány 
első tíz lapján a hasábok negyvensorosak, a tizenegyedi- 
ken negyvenegysoros, a többi negyvenkétsoros. Úgy 
látszik, mikor Gutenberg az első hasábonkint negyven- 
soros — guinterniókat kiszedte s próbaként nyomatni 
kezdte, észrevette, hogy ha a betűnyél széleit lereszeli 
s így a sorközöket kissebbíti, ugyanolyan magasságú, 
de  negyvenkétsoros  szedéstükörrel,  példányonkint 30 
papírlevelet takarít meg. S nem habozott a költség- 
megtakarítás kedvéért a megkezdett munkát megszakí- 
tani s a lereszelést foganatosítani. 

Régebben, mikor a nyomdászat történetét még 
Gutenberggel . kezdték, mindazokat az  aprónyomtatvá- 
nyokat, latin Donatusokat, a német Cisianust, az 1448. 
évre szóló német kalendáriumot, két bűnbocsátó levelet 
stb., melyek még a Gutenbergbiblia előtt jelentek meg, 
az ő korai kísérleteinek tartották. Ma már semmi sem 
szól emellett. A bűnbocsátó levelekről megállapították, 
hogy két különböző nyomdából kerültek ki és úgy ők, 
mint a Gutenbergbiblia után megjelent harminchatsoros 
Biblia (melynek betűkészlete 1460 táján a  bambergi 
Pfister-nyomdában tűnik fel s melyről bajos megérteni, 
mért nyomtatott volna Gutenberg a gyönyörű negyven- 
kétsoros Biblia után egy ilyen kevésbé gazdaságos s 
kevésbé szép  vetélytársbibliát), továbbá a  Catholicon 
(melyet mélabús  kolophonja miatt véltek Gutenberg 
nyomtatványának), egészen más szedéselveket mutat s 
a Gutenbergbibliára oly jellemző  csatlakozóformák  he- 
lyett egészen más felfogású s következetességű szedéssel 
inkább a ligatúrák typusegységeivel élt. 

10. AZ ŐSNYOMTATVÁNYOK 


Míg Gutenberg gondosan elpalástolta, hogy Bibliája 
nem kézzel írt kódex, addig a Gutenbergműhely új tu- 
lajdonosai, Fust és Schöffer, jóformán minden nyom- 
tatványukat kolophonnal látták el s ebben újra meg 
újra hangsúlyozták, hogy könyvük nem kézirat, hanem 
újtalálmányú gépies eljárás terméke. Első kiadványuk, 
az 1457-ben megjelent Psalterium, nemcsak hiva!kodik, 
hogy ,a toll bárminemű igénybevétele nélkül készült", 
hanem kétszínnyomatú iniciáléival is bizonyítja, hogy 
a nyomdászat nem szorul a rubrikátorok és illuminátorok 
közreműködésére. A Biblia 1462. évi új kiadásának 
kolophonja alatt nyomdászjelvényüket: a két nyomdász 
pajzsos címerét is közölték. Kifüggesztették  nyomdász- 
házuk kapuja fölé is. Dehogyis gondoltak ők arra (amit 
a legenda Fustról mesélt) hogy könyveiket gyanútlan 
vevőknek kéziratként árusítsák. 

A  Gutenbergnyomda legényei elszéledtek, maguk 
állítottak nyomdákat s az ő munkásaik megint tovább 
terjesztik a  nyomdászatot. Eleinte Mainztól felfelé és 
lefelé, a rajnavidéki nagy városokban telepedtek meg, 
1457-ben . Bambergben, 1458-ban Strassburgban, aztán 
Kölnben, hol a napiigények, az egyetemi hallgatók 
szolgálatába — állnak s  kisnegyedrétű 16-24 oldalas 
nyomtatványokban az egyetemi tanárok előadásait ad- 
ják ki. 1462-ben egy német vándornyomdász Bécsből 
jövet (az 1462. évre kiadott kalendáriuma a bécsi 
meridián időszámítását követi) Olaszországban a Po és 
az Arne között olasz nyelven kinyomtat egy verses mun- 
kát Krisztus szenvedéséről. A  vándornyomdász nem 
vitt magával mást, mint matricákat s öntőműszert. Ha 
valamelyik kolostorban megállapodhatott, egyszerű  fa- 
sajtót készített s  nekiállott a  nyomtatásnak. 1464-ben 
a subiacoi bencésklastrom apátja, Turrecremata  bíbor- 
nok, fogadott be két német nyomdászt, a mainzi Swein- 

heimot és a prágai Pannartzot. Néhány évvel később 
Olaszországban már több a nyomda mint Németország- 
ban. 

Az  ősnyomdászok eleinte a  nyomdászszékhelyükön 
szokásos kódexírást utánozták: latin könyvekhez Német- 
országban és Hollandiában a gótikus textúrát, Olasz- 
országban a bolognai egyetem gótikus, de kerekded ro- 
tundáját, nemzeti nyelvű  szövegekhez Németországban, 
Hollandiában, Franciaországban és Angliában a gótikus 
folyóírásból kifejlett cikornyás  bastardát,  Olaszország- 
ban pedig a renaissance könyvírását, az antiguát válasz- 
tották. De az antigua nemcsak az olasz nyelvű szövegek, 
hanem a római klasszikusok és humanista írások typusa is. 
Már 1464-ben jelentkezik — Strassburgban, Adolf Rusch 
nyomdájában, — a következő esztendőben Pannartz és 
Sweinheim vele kezdi subiacoi működését s ezentúl 
Olaszország az igazi hazája. A typusfajok csakhamar 
átlépik hazájuk határait, vándorolni kezdenek s a föld- 
rajzi határok helyett a szövegek tartalma szerint osz- 
lanak meg. 1480 táján már minden nyomdászországban 
általános szokás, hogy a liturgiái munkákat textúrával, 
a latinnyelvű tudományos könyveket rotundával nyom- 
ják, míg az antigua megmarad a humanista és olasz 
nyelvű szövegeknek, a bastarda pedig a többi nemzeti 
nyelvnek. A bastarda azonban nem jutott délebbre, 
az  antigua nem jutott északabbra a Paris-Köln- 
Nürnberg-Bécs-Buda-vonalnál. 

A Flórencben megjelent könyveket egész kevés ki- 
vétellel mind antiguával nyomtatták. Flórenc a  Medi- 
ciek városa, ott másoltatja Vespasiano di Bisticci a leg- 
szebb renaissancekódexeket, mi sem természetesebb, hogy 
a flórenci nyomdászok az uralkodó ízléshez alkalmazkod- 
tak. S miként nem volt véletlen, hogy Flórencben a 
többi olasz város szokottabb rotundája helyett inkább 
antiguabetűket használtak, épúgy nem véletlen, hogy 
Hess András budai nyomdájában is a királyi udvar 

ízlésének legmegfelelőbb humanistatypus járja. A  Cor- 
vina s a királyi másolóműhely városában époly termé- 
szetes ez, mint volt a Laurenziana s Vespasiano hazá- 
jában. Ő is a nyomdászszékhelyén divatos  kódexírást 
választotta mintául. 

Első nyomtatványa, az első magyarországi nyomtat- 
vány, a Chronica Hungarorum 1473-ban jelent meg. 
Ez év végén hat országban, 35 nyomdaszékhelyen, az 
Utrecht-Lübeck-krakkói északi vonaltól, nyugaton 
Aalst, Paris és Lyon, keleten Krakkó és Buda közt, 
délen egész Messináig húzódik le a nyomdaterület. 

Hessről csak annyit tudunk, amennyit ő maga a 
Chronica, ajánlásában és  kolophonjában elmond. A 
nyomdászatot . Olaszországban tanulta, honnan László 
budai prépost, kihez az ajánlólevelet intézi, hívta Ma- 
gyarországra. (Fraknói Vilmos a vatikáni levéltár ok- 
levélmásolataiból kiderítette, hogy László budai prépost 
Karai László volt, ki 1470 novemberétől 1471 január- 
jáig mint Mátyás király egyik követe, a pápai udvarban 
tartózkodott.) Hess Budán eleinte ,nem kevés ideig" 
foglalkozás nélkül élt, míg végül , hosszú időt igénylő 
vállalatába!-, . Magyarország — krónikája  kinyomtatásába 
fogott. László prépost támogatása nélkül — mondja - 
a munkát sem megkezdeni sem befejezni nem tudta 
volna. Reméli, hogy a hazai történetet tárgyaló könyvet 
a magyar hazafiak szívesen fogják venni. A kolophon- 
ban megnevezi magát: ,Finita Bude Anno  domini 
M.CCCC.LXXIII in uigilia penthecostes: per Andreám 
Hess.-, " Egy másik, ugyanezzel az  antiguakészlettel 
nyomtatott kiadványa (Magnus Basilius: De legen dis 
poetis) kolophonjában nevének kezdőbetűi mögé  rej- 
tőzik: ,per A. H. Bude." Neve semilyen más korabeli 
írásban elő nem fordul, nincs egyetlen kortársa aki meg- 
említené. 

A  nyomdászatból hamarosan számos  mellékipar 
ágazódott ki. Lehetetlenség, hogy minden nyomdász 

egész nyomdai felszerelését maga készítse. A betűmet- 
szés külön művészet, melynek tehetsége csak kevés nyom- 
dásznak adatott meg. Periratok szólnak a pecsétkészí- 
tőknél megrendelt bélyegzőkről. Más okiratból azt lát- 
juk, hogy kiterjedt matricakereskedelem folyt; a nyom- 
dászok tehát készen vásárolt matricákról is  önthettek 
betűiket. De magát a betűkészletet is  vásárolhatták. 
Oklevéladatok bizonyítják, hogy mikor a  nyomdász- 
legény önállósította magát és saját nyomdát rendezett 
be magának, betűkészletét más nyomdából vásárolta. A 
nyomdák alkalomadtán vándorló betűöntőknek adták ki 
rendeléseiket s ezek munkájuk végeztével továbbálltak. 
1492-ben egy valenciai nyomdász 98 matricát ad át 
Broncs Gábor (Gabriel Brunch  Hungarus) vándorló 
betűöntőnek s ez három hónap múlva szállítja a meg- 
rendelt  betűmennyiséget. A  matrica- és  betűkereske- 
delemmel magyarázható az a tény, hogy annyi nyom- 
dának egymással teljesen egyező typusa van. Nyom- 
tatványaikban legföljebb a  sorközök nagyobbak vagy 
kisebbek, tehát a betűk nyelét öntötték  vastagabbra 
vagy keskenyebbre, de maga a betűkép egyezik, mert 
közös betűbélyegző szülötte. Más nyomdának viszont 
minden nyomtatványa más-más typusban jelent meg. 
Némelyik két tucat különféle betűkészlettel rendelkezik. 
Erhard  Ratdolt Augsburgban  typusmintalapokat  osz- 
togat. A baseli Wenssler-féle nyomdának önálló üzemű 
betűöntődéje volt, cinbányákat vásárolt s messzi vidé- 
kekre szállított betűrakományokat. 

A nyomdász egy másik munkatársa a fametsző. Ő 
helyettesítette a kódex miniatorát. A nyomdász a szedés 
közé helyezte el a kifaragott fatáblákat s a szöveget 
meg a képet egyszerre nyomtatta le. A fametszők ter- 
mészetesen nemcsak a  képillusztrációt szolgáltatták, 
hanem az iniciálékat is faragták. De miként a kolostorok 
sem rendelkeztek mindig miniálókkal, a nyomdász, mi- 
ként a kódexmásoló, kénytelen volt igen sokszor üresen 

hagyni az iniciálé helyét, hogy a könyv vásárlója maga 
festesse be utólag a szép színes kezdőbetűket. 

Az ősnyomtatványok tartalmukban is eltávolodtak 
a kódextől. Nem mintha a kódexek még sokat olvasott 
szövegei, mint a Biblia, az egyházatyák s a skolasztikusok 
írásai, a római és görög klasszikusok, a jogi s arab 
orvostudományi munkák, egyre új kiadásokban meg nem 
jelentek volna. De a nyomdászok ezen felül készséggel 
felkarolták és terjesztették a korszerű irodalmat, az élő 
szerzők munkáit is. Élénken kaptak az aktualitásokon. 
A konstanzi és baseli zsinatok decretumai, a résztvevők 
tractatumai,  vitairatok az akkori problémákról, mint a 
schismáról, a  huszitizmusról, a görög egyházzal való 
unióról, egymásután kerültek ki a sajtó alól. A törökök 
előnyomulásáról — apróbb hírt közlő  ősnyomtatványok 
értesítik a közönséget. Az ellenség jellemét egy csomó 
Tractatus de Turcis rajzolja meg. Újságjaink előfutára- 
ként röplapok számolnak be a különféle hadimozdula- 
tokról. Ilyen újságlapokat Fust és Schöffer a mainzi 
érsek és ellen érsek 1461-62-iki háborúskodásáról is 
kiad s egyúttal a hadviselő felek nyilvános hirdetmé- 
nyeinek a kinyomtatását is vállalja. Az  1472-74, 
1482-83 és 1494-97. évi pestisekről annyi  nyomtat- 
vány jelent meg a dögvész válságos évei alatt, hogy 
pusztán a pestisiratok szaporodásából meg  apadásából 
is látjuk, mikor erősbödött s mikor enyhült a járvány. 
Ugyanez áll a szifiliszre is. Columbus 1492 február- 
jában tért haza Amerikából s még ugyanebben az évben 
Rómában és Barcelonában nyomtatásban jelenik meg 
beszámolója, 1494-ben még két kiadásban Baselben s 
a következő három évben még Parisban, Antwerpenben, 
Strassburgban is. 

A kiadások példányszáma évtizedről-évtízedre emel- 
kedett.  Pannartz és Sweinheim 1472-ben IV. Sixtus 
pápa támogatását kérve, felsorolja hétévi munkássága 
28 nyomtatványát, mely egyenkint átlag 275, összesen 

pedig 12.475 példányban jelent meg. 1471-ben Wen- 
delinus de Spira Velencében Panormitanus Decretaliáit 
1000 példányban adja ki. 1478-ban Nicolaus de 
Francofordia  Leonhardus Wild velencei nyomdájában 
egy latin Bibliát 930, Mathias Mora vus 1489-ben Ná- 
polyban Caracciolus beszédeit 2000, Laurentius Venetus 
1490-ben Flórencben Platót 1025, ugyanabban az évben 
Rix Valenciában a 792 lapos Tirant lo Blanch című 
regényt 700 s Baptista de Tortis Velencében a Codex 
Jurist . ismételt . kiadásokban  1300-1300, a következő 
évben Mateo Capcasa Velencében egy  Breviáriumot 
1500 s Baptista de Tortis IX. Gergely pápa Decretaliáit 
két kiadásban kétszer 2300 példányban nyomtatta. Ta- 
lán még ezeknél is több példányban jelent meg 1493-ban 
Schedel krónikájának két ma is közismert, 645 famet- 
szetről 1809 képpel illusztrált latin és német kiadása. 
Nyomdásza, a nürnbergi A. Koberger 100 munkással 
és 24 sajtóval e korszak legnagyobb nyomdaüzemét ve- 
Zette. 1509. évi elszámolása szerint a krónikából több 
mint 500 példányt küldött Olaszországba s azonkívül 
további szállítmányokat  Parisba, Lyonba,  Toulouseba, 
Strassburgba, .  Baselbe,  Bambergbe, Frankfurtba,  Ingol- 
stadtba, . Lübeckbe, — Dantzigba, — Breslauba, — Posenbe, 
Krakkóba, Prágába, Passauba, Bécsbe, Budára, Grácba. 
A könyvek termelésének és értékesítésének  szerve- 
zetei különváltak. A nyomdászkiadók többségben van- 
nak, de van kiadó, aki nem nyomdász, mint Fráter 
Simon de Ungaria Bolognában s van nyomdász, ki 
maga nem kiadó, hanem, mint Bonetus Locatellus Ve- 
lencében Joannes Pap ,librarius  Budensis?" számára, 
mások költségére s megbízására nyomtat.  Nyomdász- 
társaságok alakulnak, melyek a nagyobb városokban 
bizományi raktárakat rendeznek be. A legnagyobbak 
egyike Nicolaus Jenson alapítása Velencében. Egyik 
társa, Johannes de Colonia, 1480-ban 5 évre 4776 
tallérral és 477 lírával járul az alaptőkéhez s 1482-ben 

már 3391 lírát, 1483-ban pedig 3411 lírát írnak a ja- 
vára. — Jenson — Velencében, — Mentelin — Strassburgban, 
Zainer Augsburgban stb. könyvjegyzékeket ad ki s 
azok záradékában alkalmasint megjegyzi, bogy a vá- 
sárolni szándékozók keressék fel a cég utazó ügynökét 
az árjegyzék alján kézírással megnevezett vendéglőben. 

Általánosságban a nyomtatványok a kéziratok árá- 
nak egy harmadába kerültek. A  pergamenpéldányokat 
Németországban a papírpéldányok árának  háromszoro- 
sáért adták, másutt azonban, mint a Missale Benedic- 
tinunm de Montserrat esetében, akár tízszereséért is. A 
kötött példányok fél forinttal drágábbak a kötetlenek- 
nél (pl. Missale Vratislaviense 1497-ben 3/:4 Írt, egy 
kisebbterjedelmu Missale Speciale viszont 1:1/). A rub- 
rikáit könyvek drágábbak mint a rubrikátlanok: Moretus 
Donatusa 1480-ban rubrikáivá 16 soldiba kerül, rubrum 
nélkül csak 10-be. 

Ahogy a példányszámok emelkednek, úgy szállnak 
le a könyvek árai. Hartman Schedel (a krónika szer- 
zője) feljegyezte Sweinheim és  Pannartz 17 római 
nyomtatványának  1469-70. évi árait. A  terjedelem- 
hez képest változva, a nagyfólióknál átlag 6, a kisfóliók- 
nál 7, a negyedrétűeknél 12 guinternió esik egy-egy 
tallérra. A negyedrétű könyvek ugyanezen kulcs sze- 
rint később is a nagyfóliók felébe, a  nyolcadrétűek 
pedig a negyedrétűek kétharmadába kerültek. 1480-ban 
Antonius Moretus a nagyfólióknál 12, a kisfólióknál 20 
guinternióért számít egy-egy tallért. 1488-ban a Jenson- 
Colonia társaság  milanói  képviselőjénél már csak 28 
nagyfóliós, illetőleg 56 kisfóliós guinternióra esik egy- 
egy tallér. Viszont 1495-ben és 1497-ben Aldus Manu- 
tius finomabb kiállítású latin kiadványainak árát 20 
illetőleg 24, a görögökét 15 illetőleg 14  guinternió 
szerinti talléregységekben állapítja meg. 

A nyomdászok humanista műveltségű emberek, né- 
melyike kiváló tudós (mint Regiomontanus),  kivált- 

ságokban s a művészekhez hasonló megbecsülésben ré- 
szesülnek. Sok helyen a kolostorok scriptuariumai is 
átalakultak . nyomdává. Augsburgban és  Erfurtban a 
bencéseknek, Cinnán a cisztercieknek,  Schussenriedben 
a  praemontreieknek, Nürnbergben az  ágostonrendiek- 
nek, Északnémetország és Hollandia több városában a 
közös élet testvérei rendjének van nyomdája. A legtöbb 
nyomdász német, nemcsak Németországban, — hanem 
másutt is. A budai nyomdásznak is német neve van. 
Viszont Magyarország is adott nyomdászokat  Olasz- 
országnak és Franciaországnak. Petrus Hungarus Lyon- 
ban, Thomas  Septemcastrensis Modenában,  Basaynus 
Hungarus  Cremonában, Petrus de  Bárfa, Andreas 
de Corona Velencében nyomtatott. 

1450-től 1500-ig Európában mai ismereteink szerint 
18 ország 260 városában 1125 nyomda működött. Az 
országok közt első helyen áll Olaszország 536, utána 
következik Franciaország 195 és Németország 179 nyom- 
dával. A városok közt első Velence 150, azután Paris 
56, Bologna 46, Lyon 41, Róma 39, Köln 32, Milano 
31 nyomdával. Némelyik egy-két év múlva megszűnt, 
mások még a XVI. században is virágoztak. Legszíve- 
sebben fontos közlekedési vonalak mentén, folyók völ- 
gyében, a papíripar területein helyezkednek el. Szeretik 
a sűrűn lakott ipari vidékeket s különösen az egyetemi 
székhelyeket,  Parist, Bolognát, Kölnt, Lipcsét,  Baselt. 
Kiadványaikban az egyetem irányához alkalmazkodnak; 
Baselben — folióalakú —  humanistanyomtatványokat, — Lip- 
csében jogi és történelmi értekezéseket, Kölnben theo- 
lógiai könyveket nyomtattak első sorban s az utóbbi 
két város inkább az olcsó negyedréteket kedveli. 

A legtöbb nyomtatvány Velencében jelent meg, ami 
150 nyomdája mellett nem csoda. Az összes ősnyomtat- 
ványoknak közel a fele olaszországi, egy harmada 
németországi s valamivel több mint egy hatod esik a 
többi országra. Az 1125 nyomda termeléséből a ber- 

lini Commission für den  Gesamtkatalog der ,, Wiegen- 
drucke 1920 március 31-ig 37.639 ősnyomtatványt dol: 
gozott fel. Ez a szám azóta lényegesen emelkedett s a 
GesamMNatalog legalább 40.000 olyan  ősnyomtatványt 
fog leírni, melyet munkatársai saját szemükkel vizsgáltak 
meg. Az elveszett vagy még lappangó ősnyomtatványok 
számát még csak nem is sejthetjük. A reformáció a 
régi theológiai s egyéb korszellemének idegen könyvek 
közt szörnyű pusztításokat végzett; ugyanaz a sors érte 
őket, mint a kódexeket. 


11. A MODERK KÖKYV KIALAKULÁSA 


Az ősnyomtatványok korát nem azért zárjuk az 
1500-ik esztendővel, mert ez a kerek szám kényelmes ha- 
táridő s mert vele végződik a XV. század, hanem mert 
ekkor jelentkeznek először a modern könyv sajátos tu- 
lajdonságai. 1500-ban tűnik fel előzetes szórványos és 
hiányos példák után az első modern értelemben vett 
címlap, mely a címen s a szerző nevén kívül megnevezi 
a kiadót, a nyomdászt, a megjelenés helyét és évét: 
, Johannis  Glogoviensis Exercitium super tractatus par- 
vorum logicalium Petri Hispani. Ad expensas Johanni 
Haller . . . per baccalaurium Wolfgangum Steckel . . . 
Lipsiae 1500." Már egy évvel előbb, 1499-ben, Aldus 
Manutius . Velencében a régebbi  füzetszignatúrák és 
levélszámozások után elsőízben alkalmazta az  oldalszá- 
mozást. 1501-ben Aldus Manutius megindítja a latin, 
olasz és görög remekírók munkáinak nyolcadrétű sorozat- 
kiadását (már magábanvéve is újdonság). Zsebretehető, 
olvasásközben  könyedén egykézben tartható kötetei az 
akkori felfogás szerint hallatlanul kicsinyek; újfajta 
kiadói —— kötésükben a címfeliratos, aranynyomású 
maroguinborítékot már nem a kódexek és ősnyomtat- 
ványok nehézkes fatáblája, hanem kéregpapír támasztja. 
Nagy sikerük hatására a formátum mindenütt kisebb 

lesz, a könyv könnyebb. A kis alakot Aldus két esz- 
közzel érte el: teljesoldalú szedéssel és apró, kissé dúlt 
kurzivantigua betűkkel, melyeket ő maga , cancelleres- 
colnak nevezett, mert a római kancellária humanisztikus 
folyóírásának képére  metszettette őket. Szedésében is 
új elveket vallott: összeszoruló kurzivája feleslegessé tette 
a ligatúrákat s az olasz és görög szövegközlés mintájára 
a latin szövegben is korlátozta az abbreviatúrákat. Ezzel 
az írás terén is megszűnik a kódexhagyomány, melytől 
az ősnyomdász még nem tudott szabadulni. Az ős- 
nyomdász maga sem tudta, hogy vele az írástörténetnek 
új korszaka kezdődött, melyben a betűszedés és betű- 
öntés puszta ténye önálló életet adott az öntött, csak 
olvasásra szánt nyomdabetűnek. Csak a kódexírás szó- 
képegységére gondolt, míg Aldus szedésének egysége a 
betű. 

Egykét évtized alatt az új könyv mindenütt győz 
a régi fölött: oldalai egységesek (kivéve az ívréteknél), 
az oldalszámozás általános, a címlap magától értetődő, 
a könyvet már nem füzetekben, hanem ívenkint nyom- 
ják, az abbreviatúrákat feloldják, a  betűtypusok sok- 
félesége két főcsaládra (latin és német betűk fajára) 
korlátozódik. A baseli Froben kezdeményezésére az 
antigua a tudományos könyvekben is kiszorítja a rotuiv 
dát s a német könyvek kivételével a latin és nemlatin 
szövegek egységes typusa lesz. Németországban a nürn- 
bergi bastardából a schwabachi, az augsburgiból a frak- 
tur keletkezik; ők veszik át a bastarda szerepét a német- 
nyelvű szövegekben. Az átalakulás  1508-1520 közt 
megy végbe I. Miksa császár áldozatkész érdeklődése 
s elsőrendű művészek közreműködése mellett. Ennek 
az átmenetnek a terméke a legszebb német könyvek 
egyike, a  Theuerdank (Augsburg, H. Schönsberger 
1517.) 

A XVI. század első felében éli legszebb virágkorát 
a fametszet. A német illusztrátoroknál — (Dürer, Hol- 

bein Cranach) a gondolat, a tartalom uralkodik, ők a 
szöveget szemléltetik, az olaszoknál és franciáknál pedig 
az ornamentikus dekoráció, mely a szedés tükrének ad 
művészi keretet. 

Ami az Aldusnyomda Olaszországban, az volt te- 
kintélyben és hatásban a baseli Froben Németország, 
Badius és az Estienne-család Franciaország, az antwer- 
peni  Plantinz-nyomda Hollandia  nyomdászatában.  Ve- 
zetői tudósok, kik nemcsak a könyv szépségében látták 
működésük célját, hanem kiváló szövegek hibátlan köz- 
lésében is. Felkutatták a kódexekben lappangó klasz- 
szikus írók munkáit s büszkék voltak gondos szöveg- 
kritikával  megfésült ,editio  princeps"7-eikre  (klassziku- 
sok első kiadásaira), melyekből egymagánál Aldusnál 
28 jelent meg. — Tudós  korrektorokat alkalmaztak 
(Rotterdami Erazmus előbb Aldus, majd Froben kor- 
rektora), csak hogy kiadványaik feddhetetlenek legye- 
nek. 

A humanista tudósnyomdászokkal szemben a reformá- 
ció sajtója a közönségét nem a klasszikus műveltségű szép- 
lelkekben, hanem a tömegben keresi. A nyomdászat a 
reformáció leghatásosabb fegyvere, a reformátorok tani- 
tásait ezer meg ezer példányban messze vidékekre ter- 
jeszti, fürgeségétől meg olcsóságától függ a reformáció 
sikere. Ekkor hallunk először modern értelemben vett 
nagy  példányszámokról. Luther  újtestamentumfordítása, 
mely 1522-ben került ki Melchior Lotter wittenbergi 
nyomdájából, három hónap alatt 5000 példányban kelt 
el s egy másik wittenbergi nyomdász, Hans Lufftt, a 
bibliafordítást . ismételt kiadásokban 100.000 példányban 
nyomatta. — Röpiratok, vitairatok,  csatahírek, célzatos 
irodalmi újdonságok, megszámlálhatatlan tömegben jelen- 
nek meg. Tartalmilag az időszerűség áll előtérben, de a 
szép könyv varázsa elmúlik. A kiadványok primitívek, 
dilettánsizűek,  papírjuk silány, szedésük gondatlan. A 
nyomdákat nagyrészt nem szakmabeli nyomdászok, ha- 

nem papok, tanítók, írók, képzett agitátorok  vésetik. 
Tudósok ők is, de nem humanisták, hanem theológusok. 
Kettős hivatásukból az egyik, a nyomdászat, alá van ren- 
delve a fontosabb másiknak, az agitációnak. Dicséretes 
kivételek a XVI. század első magyar nyomdászai, kiknek 
az agitáció mellett a könyv szépségére is van gondjuk: 
Honter, Erdősi Szilveszter, Abádi, Heltai és a debreceni 
lengyel nyomdász, Hofhalter Rafael, Verbőczi törvény 
könyvének s a debreceni Bibliának nyomtatója. Huszár 
Gál, Bornemissza, Karádi elmaradnak mögöttük, de mes- 
terségüket ők is csodálatos lelkesedéssel, kitartással és 
önfeláldozással üzték. Sokszor maguk öntötték betűiket, 
maguk faragták iniciáléikat, fejléceiket, sokszor még a 
fametszeteket is s részben maguk írták a szövegeket. A 
reformáció . mozgalmas századában  nyomdáik nehezen 
tudtak — állandósulni. — Ezért a sok  vándornyomdász. 
Ha ellenség közeledett, a nyomdának menekülni kellett. 
Csak olyan városban állandósult meg, hol felekezeti vagy 
politikai támadások ellen védve volt: Brassóban, Kolozs- 
várt, . Debrecenben, — Nagyszombaton. — Nyomdászattör- 
téneti térképünkön nagy fehér folt jelzi a török meg- 
szállás területét. Ott egyetlen nyomda sem  működ- 
hetett. 

A reformációval kezdődött s az antireformáció alatt 
folytatódott a hanyatlás. A papír se jó, a betűk kopot- 
tak, mindent rosszabb anyagból állítanak elő, a mester- 
ség úgy ímmel-ámmal folyik s már az sem fontos, hogy 
a könyv gyorsan terjedjen. A nyomdászok már nem 
tudósok, csak igen józan mesteremberek, kik a nyomtat- 
ványban nem látnak egyebet, mint üzleti cikket. Inkább 
rendelésre dolgoznak, így  elkerülhetik a kiadással járó 
kockázatot, óvatosak, mert nincs elegendő tőkéjük, 
nyomja őket a 30-éves háború nyomán járó sok gond, a 
politikai bizonytalanság, a gazdasági pangás. Ha akad 
is gondosabban szedett vagy illusztrált könyv, mennyire 
elmarad az ősnyomtatványok — és a XVI. századeleji 

könyvek általános színvonala alatt! S ha a nyomdász 
maga törekvő is, a silány anyagokkal készült nyomtat- 
ványokkal a legjobb akarat mellett sem versenyezhetik 
a megbízhatóbb eszközökkel előállított régi könyvvel. 
S nemcsak az anyag romlott, elveszett az ízlés is. Lélek- 
telen klisék, feldarabolt s összeállítható vonalas  ékít- 
mények díszítik a könyvet s a ki- meg behajlított betűk 
kiágazó cikornyáikkal nyugtalanítják a szemet. A nyom- 
dabetűnek — katonásan, — uniformisosan, vigyázzállásban 
kell a lap tükrébe sorakoznia, a barokk ízlés azonban 
jobbra-balra tekintő s farsangi kosztümbe öltözött betű- 
ket állított sorba. 

Csak Hollandiában, e kor legnyugodtabb s leggaz- 
dagabb államában magas az átlagos színvonal. Antwer- 
penben még áll a Plantin-nyomda, melyet Plantin halála 
után veje, Jean Moretus s aztán ennek utódai vezettek 
tovább. Már 1576-ban, Plantin alatt, 25 sajtóval s 150 
munkással dolgozott s üzeme idővel egyre növekedett. 
Minden országból kap kéziratokat; magyarnyelvű könyv 
is jelenik meg nála. Kiadványait fametszetek helyett 
rézmetszetekkel díszíti s kitűnő művészek állnak  ren- 
delkezésére. A rézmetszet elvétve már az  ősnyomtat- 
ványkorban tűnt föl, de csak a XVI. század vége felé 
kerekedik a magát kiélt fametszet fölé. Balthasar More- 
tus a barátjával, Rubenssel, rajzoltatta a  címlapokat, 
darabját öt forintért, s az illusztrációkat, nagyságuk 
szerint — 8-12-20 forintjával. — Rézmetszőjének, — Gallé- 
nek, 1600 körül évente 1900 forintot, 1639 körül pedig 
évi 2000 forintot fizetett. Rubens rézmetszetei aztán 
olyan iskolát csináltak, mint száz évvel azelőtt Dürer 
fametszetei. A  rézmetszettel új technika kezdődött: a 
mélynyomás. Míg a fametszetnél a rajz vonalai kiemel- 
kedtek a faragott fatábláról, addig a réztáblán a vésett, 
szemcsézett vagy maratott vonalak bemélyültek a tábla 
felületébe s a kép a barázdákba dörzsölt festék útján 
ragadt a papírra. A rézmetszet többet tud kifejezni a 

fametszetnél,  árnyalatokban gazdagabb ennél, a  réz- 
tábláról több példányt lehetett levonni mint a  fatáb- 
láról, de mélynyomása miatt nem kerülhetett a magas- 
nyomású szedéssel egyszerre sajtó alá s a kétféle nyomás 
megbontotta a nyomtatvány egységét. A képek hátlapja 
többnyire üresen maradt s a  képmellékletek sokszor 
nagyobbak a szövegleveleknél. 

Miként mai könyveink átlagnagysága a nyolcadrét, 
úgy volt a hollandi könyvek átlagnagysága a XVI. szá- 
zad végétől a XVII. század végéig a tizenhatod- és 
huszonnégyedrét. A tömérdek hollandi nyomda  leg- 
szívesebben ilyen kis könyveket nyomtatott.  Plantin 
ley déni fiókja s később a leydeni s amszterdami Elzevir- 
nyomda nagy mennyiségben termelte őket. E kis köny- 
vek közkedveltségüket részint bájos külalakjuknak, ré- 
szint  olcsóságuknak köszönhették. Olcsóságuk részben 
nagy  példányszámukból, részint  papírmegtakarító  elő- 
állításukból — következett. — A papírmegtakarítás ismét 
gombostűnyi betűik apróságából és a margók keskeny- 
ségéből eredt. Az Elzevirek igen élelmes nyomdászki- 
adók, szövegeik is megbízhatók.  Legkapósabb  kiad- 
ványaik közé tartozott — Respublica-sorozatuk, — mely- 
nek minden kötetkéje más-más ország ismertetésének 
volt szentelve. Kecses alakjuk megvesztegette a későbbi 
könyvgyűjtőket is, pedig se nem ritkák, se nem szépek; 
az apróbetűs szöveg rosszul olvasható, a  szedéstükör 
aránytalanul nagy az oldalakhoz képest, a margók kes- 
kenysége a fukarság benyomását kelti. 

Az Elzevirek kis könyvekkel, a  Blaeu-család viszont 
nagyokkal vált ki. Monumentális rézmetszetes  térkép- 
gyűjtemények nyomtatója (a hollandus tengerjáró nép) 
s Janszon Blaeu ezek tökéletesebb előállítására külön- 
féle részletjavításokat eszközölt a Gutenberg óta válto- 
zatlanul használt fasajtón, amennyiben egy-két  alkat- 
részét fa helyett vasból készíttette. 

Hollandiában tanult s kezdte nyomdászi  pályafutá- 

sát Misztótfalusi Kis Miklós is, ki aztán Kolozsvár 
szegényes viszonyai között fejtett ki hősies erőfeszítést 
a hazai nyomdászat színvonalának emelésére. De itteni 
nyomtatványait csalódással nézegetjük. Kedvezőtlen tála- 
jon a legnemesebb magból is satnya virág nő. A legked- 
vezőbb talaja Magyarországon az államhatalomtól is tá- 
mogatott nagyszombati egyetemi nyomdának volt; ter- 
melése mennyiségben és minőségben is felülmúlja a 
többit. 

A XVIII. század elején a könyv élete az eddiginél 
is nyomorultabb. A diktatórikus politikai  adminisztrá- 
ció, a cenzúra, a privilégium, az általános szegény- 
ség egyaránt ellensége. A cenzúra és privilégium: alig 
hogy a nyomdászat a XV. században terjedni kezd, már 
jelentkezik mindakettő. De akkor a decentralizált állam- 
hatalom csak szűk határok közt érvényesíthette paran- 
csát. A XVIII. században a cenzúra az egyház és 
állam fegyvere a neki nem tetsző nyomtatványokkal 
szemben. A privilégium eleinte a kiadónyomdász fegy- 
vere versenytársaival szemben, de a XVIII. században 
már őt magát is veszélyezteti, mert immár nem jogot, 
hanem kegyet, engedélyt jelent. A nyomdászok most 
még kevésbbé mernek saját költségükön könyvet nyo- 
matni. Lefoglalhatja a cenzúrát gyakorló hatóság s ha 
nem foglalja le, elpörölhetik tőle valamilyen privilégium 
alapján. S ha ezt is elkerüli, nyakán maradhat a kiadás, 
mert nincs vevőközönsége. Az írók maguk fizetik a 
nyomdaszámlát, vagy  mecénások segítségével jelentetik 
meg munkáikat. Nem csoda, hogy oly keveset írnak. 
A statisztika szomorú: túlteng az alkalmi irat, gratulá- 
ciós vagy sSiratóvers meg tanulók vizsgatételei. Mégis 
van egy nagy vívmány: a kiadói mizéria folyományaként 
a könyv pótlására megindul a hírlap- és folyóiratiroda- 
lom. 

Kétszázéves tespedés után a XVIII. század második 
felében egyszercsak kitárulnak az ablakok. Friss levegő 

árad a műhelyekbe. Az új eszmék, a felvilágosodás 
merész lendülete, a fokozódó jóléttel járó olvasási kedv 
s az új irodalmi alkotások a nyomdászok vállalkozóked- 
vét is élesztik. Most Franciaország vezet. A rokokó 
csinos kis nyomtatványai koszorús címlapjaikkal, bájos 
vignettákkal, arcképekkel, kis pikáns  rézmetszetekkel, 
tömérdek új nyomdaékítménnyel, arany  csipkemintákba 
pontozott " bőrkötésekben a  fÍrancia  forradalomelőtti 
bibliofilek . csemegéi. — Nagyszerű könyvillusztrátorok, 
mint Boucher, Moreau, Eisen, Cochin, Gravelot met- 
szetei díszítik a francia remekírók kiadásait. Német- 
országban  Chodoviecki  illusztrál játszi  almanachokat. 
A pezsgő zenei élet hatására Breitkopf és Haertel a 
kottakiadás úttörője. 

A szellemi felfrissüléssel technikai haladás járt. A 
párisi Didot-cég betűöntődéjében feltámasztja az antigua 
régibb s nemesebb formáit;  papírmaimaiban John 
Baskerville finom fémhálójával kitűnő velinpapírt gyárt; 
a szedést különféle nagyságú betű, keretdarabka s egyéb 
szedéskészlet törzsvastagságát pontokban kifejező typo- 
metriával irányítja. Angliában Lord Stanhope teljesen 
vasból öntött sajtója nagy nyomótalpával egész ívet tud 
egyszerre nyomni. 

A könyv külső megjelenésében mindig az uralkodó 
ízléshez igazodva épúgy visszatükrözi a kor stílusát, mint 
az épület, a bútor, a divat stb. Előbb barokk, aztán 
rokokó, végül újklasszikus. Az újklasszikus nyomtatvány 
ugyanazokkal az egyszerű nemes vonalakkal hat, mint az 
újklasszikus palota. Ő is a renaissance ihletét idézi. Leg- 
nagyobb nyomdászművésze, a pármai hercegi nyomda ve- 
zetője, Bodoni, betűi vékony vonalát, széles testét, Jenson, 
a velencei ősnyomdász typusairól leste el. Miként az 
újklasszikus építész s miként a renaissance nyomdásza, 
Jenson, ő sem takarékoskodik a térrel, a papírral. A 
betűtest szélessége folytán a betű- és sorközök nagyobbak 
nála mint másutt, egy sorba kevesebb szó fér, egy oldalra 

kevesebb sor. — Nyomtatványait ritkán illusztráltatta, 
megelégedett azzal, hogy szélesmargójú fehér papírján 
a fekete betűk gyöngyszemsorát a tér arányaihoz mérten 
puritánul, de bőkezű szívvel elossza. 

Ő volt a kézisajtó korának utolsó nagy bibliofil 
nyomdásza. 


12. A GÉP KÖNYVE 


A brüsszeli bibliográfiai intézet számítása szerint 
Gutenberg Bibliája óta 12,000.000 nyomtatvány jelent 
meg — több milliárd példányban. Ha ez igaz, e nagy 
számból legalább 10,000.000 esik a XIX. és az eddigi 
XX. századra. 

A XIX. és XX. század a gép kora — s a túltermelés 
kora. Minél kevesebb emberi munkaerővel minél gyor- 
sabban minél többet termelni — ez a gép értelme. Előbb 
a gőz hajtja, aztán a villany. A fizika, a kémia, a 
technika, a fotografálás áll a könyvipar szolgálatába. A 
tömegtermelő gépipar mindenre vállalkozik: a  papír- 
gyártást gépek végzik, a betűket gépek öntik, a szedés 
a szedőgépek munkája, a nyomtatás nagy  nyomtató- 
gépekben megy végbe, az íveket gépek fűzik, a könyvet 
gépek kötik. Még a szerzői kéziratot is írógéppel írjuk. 
Minden géphez a kiegészítő munkák elvégzésére egy 
sereg mellékgép járul s magát a gépet is gép látja el 
a szükséges alkatrészekkel meg nyomdászati  felszere- 
lésekkel. 

Az első papírgyártó gépet a Didót-féle papírmalmok 
egyik tisztviselője, Louis Robert eszelte ki 1799-ben. 
A mechanikusan elkészített cellulozepép csatornákon át 
ráömlik a forgó dróthálókból szőtt dobra, a víz átfolyik 
a dróton s a pép mechanikusan végtelen hosszú papír- 
levelekké  rétegeződik. De Robert találmánya mellett 
a nedves papírt még a munkásoknak kellett szárítani, 
enyvezni s felvágni, öt évvel később Bryan Donkin 
gőzzel fűtött szárítóhengereket csatol a géphez s nem- 

sokkal később az enyvezést is a gép végzi; a levelek fel: 
vágása pedig fölöslegessé válik, mert a kész papír hatal- 
mas balokba hengerelődve kerül ki a gyárból. Sajnos, 
ez  csalafintaságokra csábította a termelőket. Mióta 
nem ívenkint, hanem  métermázsánkint adják el, arra 
törekszenek, hogy  papírjuk minél nehezebb legyen s 
különféle súlytadó, de a tartósságot megrövidítő anya- 
gokat kevernek a pépbe. 

A gép győzte a fokozott munkát, de a túltermelés 
nem győzte anyaggal. Nem volt a világon annyi rongy, 
mely a géppel való papírgyártásnak kevés nem lett volna. 
Eleinte szalmát, csalánt, falevelet, mohát vettek  pót- 
anyagúi, 1844 óta pedig a Keller-féle eljárással nyers £e- 
nyőfatuskókat őrölnek meg, a falisztet klórral fehérítik s 
a pépet újságpapírrá dolgozzák fel. Szomorú  elgon- 
dolni mennyi szép erdő változott át csúnya fakó papírrá. 
De a szükséglet egyre fokozódott; ma évi 200,000.000 
métermázsa papírt termelnek s ebből 100,000.000 esik 
Amerikára. 

A betűbélyegzőket fölöslegessé teszi a sablonra járó 
matricafúrógép. Az öntés minden munkáját a , betű- 
öntőgépek önműködően teljesítik. — 1805 óta egyre töké- 
letesebb szerkezetekkel egyre több és több betűt öntenek. 
Johnson 1853-ban még csak napi 40.000 betűig vitte. 
1902-ben a Rotary-gép már óránkint öntött 50.000-et 
s ma a Bhisotype-nek óránkint 140.000 sem sok. 

Pedig a betűkészlet halmozása is fölösleges, mióta a 
billentyűs amerikai szedőgépek nemcsak a szedést, hanem 
az öntést is maguk végzik. Meglepően elmés és bonyolult 
szerkezetű gépek ezek. Kétszáz fajtájuk közt legismer- 
tebb a Linotype, a sorszedőgép (1886) és a Monotype, 
a betűszedőgép (1894). A Linotypet egyetlen ember 
kezeli. A kéziratot egy, az írógépéhez hasonló billentyű- 
szerkezeten  lekopogtatja. A billentyűk egymás mellé 
sorakoztatják a matricákat. Mihelyt a matricák egy tel- 
jes sort kiadnak, forró ólom ömlik rájuk. Az ólom 

nyomban megmerevedik s máris készen áll az egy da- 
rabból álló, mindjárt nyomtatásra felhasználható sor. 

A Linotype egész sorokat készít, a Monotype egyes 
betűket. A Monotype két különálló részből áll: a szedő- 
s az öntőberendezésből. Billentyűi nem a matricákkal 
állnak . összeköttetésben, hanem végtelen  papírszalagra 
ütnek lyukakat. Minden betűnek egy-egy különleges 
helyzetű lyukasztás felel meg. A kilyukasztott papírsza- 
lagot behelyezik az öntőberendezésbe. Itt minden lyuk 
alá egymás után a megfelelő betű  matricája kerül. 
Sűrített levegő forró ólmot lök az öntőformába s pilla- 
natok alatt készek a betűk. Ezeket maga a gép sorakoz- 
tatja rendbe. 

A szedőgépek rendkívül meggyorsítják a nyomdai 
munka tempóját. A jó kéziszedő óránként 1400 betűt 
szed ki. Ezzel szemben a Linotype és Monotype ugyanez 
idő alatt 5-8000 betűnyi kéziratot dolgoz fel. További 
előnyük, hogy kopott betű nincsen; az ólombetűk egy- 
szer kerülnek használatba s nyomás után ismét újra önt- 
hető ólommá változnak. 

Az új  nyomtatógépeket a hírlapok  nyomdáiban 
szerelték fel először s a hírlapok nekik köszönhetik 
százezres meg milliós példányszámuk gyors előállításá- 
nak lehetőségét. Még a szedőgépeknél is több, szám- 
talan találmánnyal tökéletesített, typusuk van. Míg a 
régi kézisajtón a nyomtatás az előre-hátra tolt szedés- 
forma és a felülről lefelé eresztett nyomótalp két síkja 
között történt, a König-féle gyorssajtón már csak egy 
sík van, a szedéslap, mely nyomtatásközben itt is előre- 
hátra szalad, de pályája közepén a nyomótalp helyett 
folyto forgó vashenger szorítja rá a papírt. Ez üresen 
siklik be a gép egyik oldalán, közepén a szedéstaliga s 
a nyomóhenger találkozása közé ér, a gép másik oldalán 
pedig kinyomtatva kerül ki. Mikor a The Times 1814- 
ben két ilyen géppel kezdte nyomtatni a lapot; óránként 
1100 példányt tudott előállítani. Akkor hallatlanul 

nagy, ma mosolyognivaló kis szám. Azóta egyre töké- 
letesítették s  gyorstermelése egyre fokozódott. A festé- 
kezést a visszafutó taligán  festékező hengerek végzik, a 
papírt . önműködő ívberakó készülékek helyezik el, a 
gépmesternek nincs más dolga, mint hogy a gép műkö- 
désére s az egyenletes festékezésre ügyeljen. Minden 
egyebet a gép maga végez. 

De a kor iramának ez a gép sem volt elég gyors 
s megtervezték a rotációs gépeket. Semmilyen sík nincs 
bennük. Minden  hengereken forog: a  papírbál  hen- 
gerekről csavarodik le, a végnélküli papírral párhuza- 
mosan fut  hengerről hengerre a bemázolástól védő 
szenypapír, a szedés sem sík lemez, hanem hengerekről 
nyomódik a közöttük és a nyomóhengerek között el- 
futó papírra, hengerek festékeznek, s hengerek nyomják 
a fotomechanikai úton előállított fény- vagy színnyomatú 
képeket. A nyomdászat minden feladatát vállalják: 
hengerré  görbített szedéssel magasnyomtatást,  maratott 
vonalú képek  mélynyomtatását és  síknyomású  offset- 
nyomást, mely a litográfia elvei szerint, de nem kő- 
lapról, hanem gumihengerről történik. A rotációs mintha 
maga is gyár volna, a benne megindult papírt annyi 
készüléken vezeti át, hogy végül is, mint Tolnai Világ- 
lapját, 80 oldalas fűzött, külön borítékkal ellátott, szál- 
lításra teljesen kész füzetekben adja ki. A világlapok 
gépházaiban iker-, négyszeres s többszörös  rotációsok 
óránkint 140.000 és ennél több példányt ontanak ma- 
gukból. 

A könyvkötőnek is lépést kell tartani a gyors tömeg- 
termeléssel s ő is a géphez folyamodik. Fel és alájáró 
pengéjű gép hajtja be a kinyomtatott íveket, gép fűzi 
őket drótkapcsokkal vagy cérnával, gép vágja a könyv- 
széleket egyenesre, vágja a födelek kéregpapírját, hán- 
tolja a bőrt, préseli, színezi, látja el föliratokkal a kötés- 
táblákat, gömbölyíti a sarkokat, a gerincet és így tovább. 

A könyvgyártó gépek fejlődéséhez Amerika olyasféle 

ösztönző erővel s feszítő találékonysággal járult, mint 
a középkor végén Kína a szedésnyomás megindításához. 
Mondani is fölösleges, hogy ma a legnagyobb nyomda- 
üzemek Amerikában vannak. Míg a legnagyobb ma- 
gyar nyomdák (az Athenaeum, a háború előtt a Frank- 
lin) 300 munkással dolgoznak s míg 1927-ben egész 
Magyarországon 400 szedőgép volt használatban, addig 
egyedül a washingtoni állami nyomda 1927. évi állo- 
mányában 4086 munkás kezelt 1325 gépet; 1280 szedője 
148 linotype, 129 monotype s más három szedőgépen 
látta el a munkáját; gyorssajtói száma 186, a fűző- 
gépeké 310; évi 20,000.000 kg. papírt, 67.000 kg. fes- 
téket, 3500 festékes hengert, 27.000 kg. enyvet, 25.000 
kilométer fűzőcérnát, 11.000 kilométer drótot, 180 kilo- 
méter könyvkötő vásznat használ el. 

Az ember éppen csak kiszolgálja a gépet, a dübörgő 
szörnyeteget, de szinte azt mondhatnók, hogy csak kerék- 
kötője, hátráltatója működésének, mert a gép még töb- 
bet tudna végezni, még nagyobb gyorsaságot fejthetne 
ki, ha nem volna ott az ember, kinek a szöveget elren- 
dező agya és irányító keze nem győzi az iramot. 

A bibliofilek nem szeretik a gép könyvét, Ízlésük 
fellázad a tömegmunka ellen. A , szép" könyvnek a 
kötése ma is kézi munka, papírját kézzel merítik, betűit 
nem gép, hanem kéz metszi s kéz szedi. A bibliofilek 
a régiek szívével művészi hangulatot keresnek köny- 
veik-ben. 

De meddig? Ha a más-más gyárból rendelt eszközök 
között el is veszett a nyomdász egyénisége, helyette az 
új kor szelleme, a gép különleges lénye szólal meg. 
Amerikában a szép könyvben sem akarnak egyebet látni, 
mint tömegcikket. Nem tagadják meg a gépet: papírja, 
betűi, szedése, illusztrálása, fűzése, kötése mind kifo- 
gástalan, pedig mind gépi munka s az amerikai nyomdász 
nem is gondol arra, hogy a kézi munkát utánozza. 

Ki tudja hova visz a könyv útja? Máris kísérle- 

teznek új találmányokkal melyek beláthatatlan  fejlő- 
déshez vezethetnek. Jön a telegrafikus szedőgép, mellyel 
a nagy világlapok központi nyomdájában egyetlen szedő 
kopogására egyetlen szedőgép rádióhullámok  segítségé- 
vel messzi vidékek fiókjaiban ezernyi ugyanolyan gépet 
hozhat működésbe, ugyanaz a szedés mindenütt egy- 
szerre készül, a lap mindenütt egyszerre fog megjelenni, 
nem szorulva többé vasúti szállításra. S jön a fotogra- 
fikus szedőgép, már megjelent szövegek új kiadásának 
offsetnyomásával, mely minden szedést, sorelosztást stb. 
megszüntet. 

A könyv fejlődése mindig tükre, naplója volt az 
emberiség fejlődésének; ami találmányt a korok felve- 
tettek, ami természeti erőt az ember irányítani tanult, 
a könyv mindegyiket igyekezett a maga céljaira haszZ- 
nosítani. Ki tudja milyen találmányokkal jön a jövő 
s milyen lesz a jövő könyve? Csak annyi bizonyos, 
hogy akkor is az ezerarcú élet, az emberiség haladásának 
tükre lesz. 

